Kok 29 AKKDC08 - «Saan kalo wolonwulanan tile fɔlɔ - Bible Search\nKok 28 Kok 30\nSaan cɛmancɛ ɲanagwɛ\n1«Saan kalo wolonwulanan tile fɔlɔ loon, aw ka ɲɔgɔn lajɛn ka ne Masaba bato, aw kana baara gwɛlɛman si kɛ o loon na. Aw ka buru fiyɛ o loon na. 2Aw ka tura kɛɲɛnin kelen, ni sagajigi kelen, ani sankelensagajigi, deen wolonwula bɔ saraka jɛnita ye, fiɲɛ kana sɔrɔ u si la. O kasa ka di ne Masaba ye. 3Aw ka mugu tɛntɛnnin ɲagami ni tulu ye k'o kɛ suman saraka ye, k'o bɔ ni begɛn nunu ye. Mugu nin kilo kɔnɔntɔn ka bɔ tura bɔtuma na, kilo wɔɔrɔ ka bɔ sagajigi bɔtuma na, 4kilo saba ka bɔ sagaden nunu kelen kelen bɛɛ bɔtuma na. 5Aw ka bakɔrɔnin kelen bɔ k'o kɛ hakɛ yafa saraka ye k'aw ka hakɛw yafa daali n'o ye. 6Aw k'o saraka nunu bɔ ka fara kalo o kalo saraka jɛnita, n'a suman saraka kan, ani loon o loon saraka jɛnita n'u suman saraka, ani jii kan, ka kɛɲɛ n'a fɔcogo ye. O ye sarakaw ye minw be jɛni pewu, u kasa ka di ne Masaba ye.\n7- «Saan kalo wolonwulanan tile tannan loon, aw ka ɲɔgɔn lajɛn ka ne Masaba bato. Aw ka suun don, aw kana baara si kɛ o loon na. 8Aw ka saraka jɛnita bɔ ne Masaba ye, min kasa ka di ne ye. O ka kɛ tura kɛɲɛnin kelen ni sagajigi kelen, ani sankelensagajigi wolonwula. Fiɲɛ kana sɔrɔ u si la. 9Mugu tɛntɛnnin ka ɲagami ni tulu ye, ka kɛ suman saraka ye. Mugu nin kilo kɔnɔntɔn ka bɔ ni tura ye, kilo wɔɔrɔ ka bɔ sagajigi bɔtuma na, 10kilo saba ka bɔ sagaden nunu kelen kelen bɛɛ bɔtuma na. 11Bakɔrɔnin kelen fana be kɛ hakɛ yafa saraka ye. O be danna ni hakɛ yafa saraka ye min be bɔ Ala ka yafalonba la. O ka fara loon o loon saraka jɛnita n'a suman sarakaw n'a jii kan.\n12«Saan kalo wolonwulanan tile tan ni duurunan loon, aw ka ɲɔgɔn lajɛn ka ne Masaba bato, aw kana baara gwɛlɛman si kɛ o loon na. Aw ka ɲanagwɛ kɛ ne Masaba tɔgɔ la tile wolonwula kɔnɔ. 13Aw ka tura kɛɲɛnin tan ni saba, ni sagajigi fila, ani sankelensagajigi, deen tan ni naani, bɔ saraka jɛnita ye min be jɛni pewu, fiɲɛ kana sɔrɔ u si la. O kasa ka di ne Masaba ye. 14Aw ka mugu tɛntɛnnin ɲagami ni tulu ye, o ka kɛ suman saraka ye, k'o bɔ ni begɛn nunu ye. Mugu nin kilo kɔnɔntɔn ka bɔ tura tan ni saba nunu kelen kelen bɛɛ bɔtuma na, kilo wɔɔrɔ ka bɔ sagajigi fila nunu kelen kelen bɛɛ bɔtuma na, 15kilo saba ka bɔ sagaden tan ni naani nunu kelen kelen bɛɛ bɔtuma na. 16Aw ka bakɔrɔnin kelen kɛ hakɛ yafa saraka ye ka fara loon o loon saraka jɛnita n'a suman saraka n'a jii kan.\n17«A tile filanan loon, aw ka tura kɛɲɛnin tan ni fila ni sagajigi fila bɔ saraka ye, ani sankelensagajigi, deen tan ni naani, fiɲɛ kana sɔrɔ u si la. 18Aw ka suman sarakaw n'u jii fana bɔ ni turaw ni sagajigiw, ani sagaden nunu ye ka kɛɲɛ n'a cogo ye, hali ni daa min fɔra. 19Aw ka bakɔrɔnin kelen kɛ hakɛ yafa saraka ye ka fara loon o loon saraka jɛnita n'a suman saraka n'a jii kan.\n20«A tile sabanan loon, aw ka tura kɛɲɛnin tan ni kelen ni sagajigi fila bɔ saraka ye, ani sankelensagajigi tan ni naani, fiɲɛ kana sɔrɔ u si la. 21Aw ka suman saraka ni jii fana bɔ ni turaw ye, ani sagajigiw, ni sagaden nunu ye ka kɛɲɛ n'a cogo ye, hali ni daa min fɔra. 22Aw ka bakɔrɔnin kelen bɔ hakɛ yafa saraka ye ka fara loon o loon saraka jɛnita n'a suman saraka n'a jii kan.\n23«A tile naaninan loon, aw ka tura kɛɲɛnin tan ni sagajigi fila bɔ saraka ye, ani sankelensagajigi, deen tan ni naani, fiɲɛ kana sɔrɔ u si la. 24Aw ka suman sarakaw ni jii fana bɔ, ni turaw ni sagajigiw, ani sagaden nunu ye, ka kɛɲɛ n'a cogo ye, hali ni daa min fɔra. 25Aw ka bakɔrɔnin kelen bɔ hakɛ yafa saraka ye ka fara loon o loon saraka jɛnita n'a suman saraka n'a jii kan.\n26«A tile duurunan loon, aw ka tura kɛɲɛnin kɔnɔntɔn ni sagajigi fila bɔ saraka ye, ani sankelensagajigi, deen tan ni naani, fiɲɛ kana sɔrɔ u si la. 27Aw ka suman sarakaw ni jii fana bɔ ni turaw ye, ni sagajigiw ani sankelensaga nunu ye ka kɛɲɛ n'a cogo ye, hali ni daa min fɔra. 28Aw ka bakɔrɔnin kelen bɔ hakɛ yafa saraka ye ka fara loon o loon saraka jɛnita n'a suman saraka n'a jii kan.\n29«A tile wɔɔrɔnan loon, aw ka tura kɛɲɛnin seegi ni sagajigi fila bɔ saraka ye, ani sankelensagajigi, deen tan ni naani, fiɲɛ kana sɔrɔ u si la. 30Aw ka suman saraka ni jii fana bɔ ni turaw ye, ni sagajigiw, ani saga nunu ye ka kɛɲɛ n'a cogo ye, hali ni daa min fɔra. 31Aw ka bakɔrɔnin kelen bɔ hakɛ yafa saraka ye ka fara loon o loon saraka jɛnita n'a suman saraka n'a jii kan.\n32«A tile wolonwulanan loon, aw ka tura kɛɲɛnin wolonwula ni sagajigi fila bɔ saraka ye, ani sankelensagajigi, deen tan ni naani, fiɲɛ kana sɔrɔ u si la. 33Aw ka suman sarakaw ni jii fana bɔ ni turaw, ni sagajigiw, ani sagaden nunu ye ka kɛɲɛ n'a cogo ye hali ni daa min fɔra. 34Aw ka bakɔrɔnin kelen bɔ hakɛ yafa saraka ye ka fara loon o loon saraka jɛnita n'a suman saraka n'a jii kan.\n35«A tile seeginan loon, aw ka lajɛn ka ne Masaba bato, aw kana baara gwɛlɛman si kɛ o loon na. 36Aw ka tura kelen ni sagajigi kelen bɔ saraka jɛnita ye min be jɛni pewu, ani sankelensagajigi, deen wolonwula, fiɲɛ kana sɔrɔ u si la. O kasa ka di ne Masaba ye. 37Aw ka suman sarakaw ni jii fana bɔ ni tura, ni sagajigi, ani sagaden nunu ye ka kɛɲɛ n'a cogo ye hali ni daa min fɔra. 38Aw ka bakɔrɔnin kelen bɔ hakɛ yafa saraka ye, ka fara loon o loon saraka jɛnita n'a suman saraka n'a jii kan.\n39«Aw ka kan ka saraka minw bɔ ne Masaba ye aw ka ɲanagwɛ loonw na, olu le ye nin ye ka fara aw ka dajuru taw kan, n'aw ka boɲafɛn taw: aw ka saraka jɛnitaw, n'aw ka suman sarakaw, n'aw ka jii, ani aw ka jɛnɲɔgɔnya sarakaw kan.»


<< < Deteronɔmu 22 > >>\nŊgasegele kele yɛgɛ\nMbaa ma lewee yɛnlɛ wi kɛɛ yaara ti jate\n1 «Na maga ma cɛnyɛnlɛ wa nɛgɛ nakoma sumbyɔ yan wì puŋgo na yanri, maga kaga pye ndɛɛ ma suu yan. Ɛɛn fɔ, maa kɔnri ma pan maa kan wi fɔ wi yeri. 2 Na ki ka pye yaayogo fɔ wi cɛnsaga ki yɛn ma lali ma ni matoro, nakoma ki ka pye ma sigi fɔ wi jɛn, ma kari yaayogo ki ni wa ma laga, ma saga tɛgɛ wa, fɔ ki fɔ wi ka sa pan wila ki lagajaa; kona mɛɛ ki kan wi yeri. 3 Ki kala nuŋgba lo ma yaa pye, na maga ma cɛnyɛnlɛ wi sofile ŋa wì puŋgo wi yan, nakoma wi derigbɔgɔ, nakoma wi yaraga ŋga fuun kì puŋgo ki wogo na. Maga kaga pye ndɛɛ ma sigi yan.\n4 «Maga ma cɛnyɛnlɛ wa sofile nakoma wi nɛgɛ yan kì to wa konɔ, maga kaga pye ndɛɛ ma sigi yan. Ɛɛn fɔ, kari ma sa yaayogo fɔ wi saga yege yirige†.\nKondɛgɛŋgɛlɛ kele yɛgɛ\n5 «Jɛlɛ si daga mbaa nambala yaripɔrɔ nii, naŋa si daga mbaa jɛɛlɛ yaripɔrɔ nii, katugu leele mbele fuun pe maa ki wogo ki piin, pe kala li yɛn ma tijanga Yawe Yɛnŋɛlɛ li yɛgɛ na.\n6 «Na maga sannjɛsere yan konɔ tige ni, nakoma tara na, na maga sannjɛlɛ nɔ wi yan wì sinlɛ jɛnrɛwɛ pi na, nakoma wi yɛn maa pigile ke tɔn, maga ka sannjɛlɛ nɔ wi yigi mbe pinlɛ wi pigile ke ni. 7 Ma mbe ya mbe sannjɛpire ti yigi mbe nɔfɔ wo yaga wila kee. Na ma kaa ki piin ma, pa ma yaa pye fɛrɛwɛ na mbe yinwetɔnlɔgɔ ta.\n8 «Na maga yunvɔnŋgɔ kan mbege biri, ma yaa mbogo wa mbege gona wi maga mboo fili, jaŋgo lere wa ka ka yiri wa go ki go na mbe to mbe ku, wi kunwɔ pi pye ma go kala†.\n9 «Maga ka yariluguro ta yɛgɛ lugu wa ma ɛrɛzɛn kɛrɛ ti ni. Na maga ko pye, yariluguro nda fuun mà lugu wa kɛrɛ, yariluguro to naa ɛrɛzɛn tiire ti ni, ti pire ti yaa tɛgɛ ti yɛ we Fɔ wi kan. 10 Maga ka napɔlɔ naa sofile pinlɛ mbe pe pɔ ja falinɛrɛ ca nuŋgba na, mbaa tunŋgo piin ti ni.\n11 «Maga ka yaripɔgɔ ka le ŋga pè simbasire naa lɛn jese pinlɛ yɛɛ ni maga ti†. 12 Yaripɔgɔ ŋga ma yaa la waa ma yɛɛ na, ma yaa jese magambire pɔpɔ wa ki yɛngɛlɛ tijɛrɛ ke na†.\nJɛlɛ ŋa wì pɔlɔ baga wi na ma yo wìla jɔgɔ\n13 «Na naŋa wa ka jɛlɛ wa pɔri mbe sinlɛ wi ni, puŋgo na mbe si kaga yan wi kala li suu ndanla, 14 mbe yagbolo sɛnrɛ yo mbe taga wi na, mbaa wi mɛgɛ ki jogo fɔ sanga ŋa ni wìla wi pɔri ma sinlɛ wi ni, wi sila wi yan sumboro, 15 kona, jɛlɛ wi to naa wi nɔ pe yaa kari yaara nda ti yɛn naga nari fɔ pe sumborombyɔ wìla pye naŋa mbanjɛɛn ti ni ca lelɛɛlɛ pe kan wa ca ki mbogo yeyɔngɔ ki na. 16 Jɛlɛ wi to wi yaa ki yo mbege naga ca lelɛɛlɛ pe na fɔ: ‹Mìlan sumborombyɔ wi kan ki naŋa ŋa wi yeri, a wùu pɔri. Ɛɛn fɔ koni, jɛlɛ wi kala li suu ndanla. 17 Wi yɛn na yagbolo sɛnrɛ yuun na tari wi na ma yo wi sila wi yan sumboro. Ye wele, yaraga ŋga ko ki yɛn naga nari fɔ wìla pye sumboro. Kona, yembinɛ koŋgbanna na wìla pye sumboro wi ni, paraga ŋga wìla sumboro wi jɛn jɛlɛ ki na, a kasanwa pì fafa ki na, sumboro wi to naa wi nɔ pe yaa ki sanga ca lelɛɛlɛ pe yɛgɛ na. 18 Kona, ca ki lelɛɛlɛ pe yaa ki naŋa wi yigi mboo gbɔn jɛŋgɛ, 19 mbe fɔgɔ wa wi na, wi warifuwe pyɔ cɛnmɛ sara jɛlɛ wi to wi yeri, katugu wì Izirayɛli woolo sumboro ŋa wi yɛn naŋa mbajɛɛn wa mɛgɛ jɔgɔ. Ko puŋgo na, jɛlɛ wi yaa koro wi jɔ wi yinwege piliye yi ni fuun ni. Wi se ya mboo wa naa†.›\n20 «Ɛɛn fɔ, sɛnrɛ nda naŋa wì yo, na tiga pye kaselege, na yaraga ka si naga fɔ wìla pye sumboro 21 kona, pe yaa kari jɛlɛ wi ni wa wi to go ki yɔn na; ca ki nambala pe yaa wi wa sinndɛɛrɛ ni mboo gbo; katugu maa ta wìla pye wa wi to go bere, wila sinlɛ naŋa ni ma fɛrɛ kala pye wa Izirayɛli tara. Kiga pye ma, ye yaa kapege ki kɔ mbege wɔ wa ye sɔgɔwɔ.\nJataga naa yan janga kagala\n22 «Na paga naŋa wa yigi wi yɛn na sinlɛ jɛlɛ ŋa wi yɛn naŋa yeri wa ni, pe yaa naŋa wo naa jɛlɛ wi ni pe ni fuun shyɛn pe gbo. Ki ka pye ma, ye yaa kapege ki kɔ mbege wɔ laga Izirayɛli tara†.\n23 «Na paga sumboro naŋa mbajɛɛn wa kan naŋa yeri, na naŋa wa yɛgɛ kaa yan wa ca nawa mboo yigi mbe sinlɛ wi ni, 24 ye yaa pe ni fuun shyɛn pe yigi mbe kari pe ni wa ca ki mbogo yeyɔngɔ ki na, mbe pe wa sinndɛɛrɛ ni mbe pe gbo. Pe yaa sumboro wi gbo, katugu wi sila gbele, ali maga ta pa kala làa pye wa ca ki ni. Pe yaa naŋa wi gbo, katugu wùu sefɔ wi jɔ wi jɔgɔ. Ki ka pye ma, ye yaa kapege ki kɔ mbege wɔ wa ye sɔgɔwɔ†. 25 Ɛɛn fɔ, na kaa pye sumboro ŋa pè kan naŋa yeri, pa naŋa wùu yan wa wasege ki ni, mɛɛ wi yigi ma sinlɛ wi ni fanŋga na, kona naŋa wo nuŋgba pe yaa gbo. 26 Ye se ka yaraga ka kpɛ pye sumboro wi na, katugu wii kapege pye ŋga ki daga poo gbo. Ki kala lì pye paa yɛgɛ ŋga na lere ma kaa yiri ma to wi naŋa yɛnlɛ wa na maa gbo we. 27 Katugu pa naŋa wì fili wi ni wa wasege, ali kaa pye sumboro wì gbele yɛgɛ o yɛgɛ, lere sila pye wa mbe pan mboo shɔ.\n28 «Na naŋa wa ka sumboro ŋa pe fa kan naŋa yeri wa yigi mbe sinlɛ wi ni, paga pe yigi, 29 naŋa ŋa wì sinlɛ wi ni, wi yaa warifuwe pyɔ nafa shyɛn ma yiri kɛ kan sumboro wi to wi yeri. Ko puŋgo na, wi yaa sumboro wi pɔri wi jɔ, katugu wo wùu jɔgɔ. Mbe naŋa wi ta yinwege na, wi se ya mboo wa†.


Yezu ka kabako filanan Kana dugu la | Yezu ka ɲɛnamaya\nYezu ka kabako filanan Kana dugu la\nMARIKI 1:14, 15 LUKA 4:14, 15 ZAN 4:43-54\nYEZU BE WAAJULI KƐ KO: “ALA KA MASAYA WAATI SURUNYANA”\nK’A TO YƆRƆJAN, A YE CƐDENNIN DƆ KƐNƐYA\nYezu ye tile fila kɛ Samari. O kɔ, a kɔsegira a ka mara la. A ye waajuli baara kanpaɲiba dɔ kɛ Zude mara la. Nka, a tɛ kɔsegira Galile walisa ka lafiɲɛ dɛ! A yɛrɛ ye waajuli baaraba le daminɛ a lamɔdugu la. N’a sɔrɔ, a jigi t’a la ko n’a sera yen mɔgɔw bena ale bisimila koɲuman sabu a yɛrɛ tun y’a fɔ ka kɔrɔ ko: “Kira si te boɲa sɔrɔ a yɛrɛ ka dugu la.” (Zan 4:44). Nka sanni Yezu ka kalandenw ka to n’a ye, u kɔsegira u ka denbayaw kɔnɔ ani u tun be baara min kɛ ka kɔrɔ, u y’o daminɛ tugun.\nYezu y’a daminɛ ka waajuli kɛ mun lo koo la? A ko: “Ala ka masaya waati surunyana. Aw ye nimisa ka faran aw ka kojuguw la ka la kibaru diman na.” (Mariki 1:15). Galilekaw ye mun lo kɛ do? Tiɲɛn na, u caaman ye Yezu bisimila koɲuman ani u ye bonya la a kan. A ka kumaw dɔrɔn kosɔn tɛ. Kalo damanin ka kɔn o ɲɛ, Galileka dɔw tun tagara Tɛmɛnkan seli kɛ Zeruzalɛmu ani u ɲɛɛ lara Yezu ka kabako koow kan.—Zan 2:23.\nYezu y’a ka waajuli baara daminɛ yɔrɔ juman na? N’a sɔrɔ Kana lo. O yɔrɔ la le, a ye jii yɛlɛma k’a kɛ diwɛn ye furu dɔ la. A siɲɛ filanan ye nin ye Yezu tagara yen. A y’a mɛn ko kanbelenin dɔ man kɛnɛ, a be ɲini ka sa. Kanbelenin facɛ ye masacɛ Erɔdi Antipasi ka lasigiden dɔ ye. O masacɛ lo ben’a to u be Zan Batizelikɛla kuun tigɛ. Kanbelenin facɛ y’a mɛn ko Yezu bɔra Zude ka na Kana dugu la. O kama, a bɔra Kapɛrnaum ka taga Yezu kɔ Kana. A dusu kasininba y’a fɔ Yezu ye ko: “Matigi, na ne ka so, sani ne den ka sa.”—Zan 4:49, ABM.\nYezu ye min fɔ a ye, n’a sɔrɔ o y’a kabakoya. Yezu ko: “Taga, i deen kɛnɛyara.” (Zan 4:50). Cɛɛ lara Yezu ka kumaw na ani a kɔsegira. A ka baaradenw y’a kunbɛn sira kan. U tun be teliyara ka na kibaro diiman dɔ lo fɔ a ye: a dencɛ ma sa, a kɛnɛyara! A y’u ɲininga ko: ‘A nɔgɔyara wagati jumɛn?’ A tun b’a fɛ k’a lɔn n’a kɛnɛyara tuma min na Yezu y’a fɔ a ye ko a ka kɔsegi.\nU y’a jaabi ko: “Kunun tilefɛ lo, a ka farigwan banna.”—Zan 4:52.\nCɛɛ y’a faamu k’o wagati yɛrɛ lo la Yezu y’a fɔ a ye ko: “I deen kɛnɛyara.” Cɛɛ tun ye nafolotigi ye fɔɔ baaradenw tun b’a fɛ. Ale n’a sokɔnɔmɔgɔw bɛɛ kɛra Krista ka kalandenw ye.\nO cogo la, Yezu ye kabako fila lo kɛ Kana: a ye jii yɛlɛma k’a kɛ diwɛn ye ani kɔfɛ, a ye kanbelenin dɔ kɛnɛya k’a sɔrɔ o kanbelenin yɔrɔ tun ka jan a la fɔɔ kilomɛtɛrɛ 26 ɲɔgɔn. Tiɲɛn tiɲɛn na, o dɔrɔn lo tun tɛ a ka kabakow ye. Nka o kabako filanan kɔrɔtanin lo sabu o b’a yira ko a kɔsegira Galile ani ko a ye Ala ka kira ye. Nka, yala a tun bena “boɲa sɔrɔ a yɛrɛ ka dugu la” wa?\nAn bena o lɔn yanni dɔɔni sabu Yezu be tagara Nazarɛti. Mun lo b’a kɔnɔna o yɔrɔ la?\nYezu kɔseginin kɔ Galile, a y’a daminɛ ka waajuli kɛ mun lo koo la ani mɔgɔw ye mun lo kɛ do?\nYezu kɔseginin kɔ Kana, a ye kabako juman lo kɛ ani o kabako ye minw nafa, u ye mun lo kɛ o kosɔn?\nYezu ye kanbelenin dɔ kɛnɛya cogo min na Kapɛrnaum, mun lo b’an kabakoya o koo la?\nA ci dɔ ma A ci dɔ ma Yezu ka kabako filanan Kana dugu la\njy sap. 20 ɲɛɛ 54-55


Mas 2nan 6 AKKDC08 - Kiraw jɛnkulu deenw y'a fɔ Elize - Bible Search\nMas 2nan 5 Mas 2nan 7\nMas 2nan 6\n1Kiraw jɛnkulu deenw y'a fɔ Elize ye ko: «An be to ka ɲɔgɔn lajɛn yɔrɔ min na n'i ye, o dɔgɔyara anw ma dɛ. 2An ka taga Zurudɛn baji daa la, an kelen kelen bɛɛ bena lɔgɔ kelen kelen ta, an bena boon dɔ kɛ an yɛrɛ ye yan yɔrɔ la.» Elize y'a fɔ u ye ko u ka taga. 3U kelen ko: «Sɔn ka taga n'i ka baaradenw ye.» A ko: «N bena taga n'aw ye.» 4A tagara n'u ye. U sera Zurudɛn baji daa la, k'a daminɛ ka yiriw tigɛ. 5K'u dɔ to yiritigɛ la, a ka jendeden bɔra ka ben jii kɔnɔ. A kulera ko: «Wayi, n matigi! Ne tun ye jende nin minɛ mɔgɔ dɔ lo fɛ.» 6Elize y'a ɲininga ko: «Jendeden nin benna min?» A y'a benyɔrɔ yira. Elize ye lɔgɔ dɔ tigɛ k'o fili a benyɔrɔ nin na, jendeden nin wilila ka yɛlɛ jii sanfɛ. 7O kɔ, Elize y'a fɔ a ye ko a k'a bɔ, a y'a bolo kɛ k'a bɔ.\nSirikaw ka kɛlɛdenw be kɛ fiɲɛntɔw ye\n8Siri masacɛ tun be kɛlɛla ni Isirayɛli mara masacɛ ye. A ye ɲɔgɔnye kɛ n'a ka kɛlɛkuntigiw ye, a y'a latigɛ ko ale ka kɛlɛdenw sigiyɔrɔ bena kɛ yanfɛ yen. 9Ala ka mɔgɔ ye cira bila Isirayɛli mara masacɛ fɛ ko a k'a yɛrɛ kɔlɔsi, ko a kana tɛmɛ o yɔrɔ nin na, ko bari Sirikaw bena bɔ yen. 10O la, Isirayɛli mara masacɛ ye mɔgɔ dɔw bila ka taga yɔrɔ nin kɔlɔsi.\nAla ka mɔgɔ y'o ɲɔgɔn fɔ a ye siɲɛ caaman n'a be to k'a yɛrɛ minɛcogo lɔn. 11O le ye Siri masacɛ hakili ɲagami. A y'a ka kɛlɛkuntigiw wele k'a fɔ u ye ko mɔgɔ min bɛnnin be ni Isirayɛli mara masacɛ ye u cɛma, k'u t'o tigi fɔ ale ye wa? 12Kɛlɛkuntigi nunu dɔ y'a fɔ ko: «O tigi te yan, masacɛ, ne matigi. Kira Elize min be Isirayɛli mara la, ni e ye koo min fɔ i ka layɔrɔ la, ale lo be to k'o kuma nin fɔ Isirayɛli mara masacɛ ye.» 13Masacɛ y'a fɔ ko: «Aw ye ta'a sigiyɔrɔ filɛ ka na. Ne bena mɔgɔw bila u b'a minɛ.» U nan'a fɔ ko a be Dotan dugu kɔnɔ. 14A ye soow ni wotorow ni kɛlɛden caaman ci yen. Olu tagara sufɛ ka dugu lamini. 15Ala ka mɔgɔ ka baaraden wilila sɔgɔma joona ka bɔ dugu kɔnɔ, a ye kɛlɛdenw ye, ani soow ni wotorow. A y'a fɔ Ala ka mɔgɔ ye ko: «An bena kɛ di, ne matigi?» 16Ala ka mɔgɔ nin y'a fɔ ko: «Kana siran, bari mɔgɔ minw be anw fɛ, o ka ca n'u ta ye.» 17Elize ye Masaba daali ko a ka baaraden nin ɲaa yɛlɛ, janko a ka yeli kɛ. Masaba y'a ɲaa yɛlɛ, a ye soow ni wotoro tasumalamanw ye, u fanin be kulu kan ka Elize lamini.\n18Sirikaw tun be nana Elize fɛ. Elize ye Masaba daali ko a ka jama nin kɛ fiɲɛntɔw ye. Masaba y'u ɲaa fiɲɛn ka kɛɲɛ ni Elize ka kuma ye. 19O kɔ, Elize y'a fɔ u ye ko: «Aw filila sira ma, aw be taga dugu min na, yan tɛ. Aw be mɔgɔ min ɲinina, aw ye na ne bena aw bila sira a fɛ.» A kɛra ten, a bilara u ɲa ka taga Samari. 20U donna Samari dugu kɔnɔ tuma min na, Elize y'a fɔ ko Masaba k'u ɲaa yɛlɛ janko u ka yeli kɛ. Masaba y'u ɲaa yɛlɛ, u y'a ye ko u be Samari dugu le kɔnɔ. 21Isirayɛli mara masacɛ y'u ye tuma min na, a ko Elize ma: «Ne faa, n k'u faga wa? N k'u faga wa?» 22Elize y'a fɔ a ye ko: «Kan'u faga. O tuma na, i ye mɔgɔ minw kɛlɛ k'u minɛ ni murujan, walima kala ye, i be to k'olu faga wa? Dumuni ni jii di u ma, janko u ka dumuni kɛ ka minni kɛ, o kɔ, u ka taga u kuntigi fɛ.» 23Isirayɛli mara masacɛ ye dumuniba labɛn k'a di u ma, u ye dumuni kɛ ka minni kɛ. O kɔ, a y'u bila ka taga. U kɔsegira u kuntigi fɛ. O la, Sirikaw ma segi ka na Isirayɛli mara la k'u be ben u kan tugu.\nKɔngɔ be don Samari dugu kɔnɔ\n24Waati dɔ tɛmɛnin kɔ, Siri masacɛ Bɛnadadi y'a ka kɛlɛdenw bɛɛ lajɛn ka taga Samari dugu datugu. 25O la, kɔngɔ donna Samari dugu kɔnɔ, ka gwɛlɛya kosɔbɛ. U ye dugu datugu ka mɛn fɔɔ u tun be fali kungolo feere warigwɛ kuru bi seegi la, ani jɛnɛtuba ka boob tun be falen warigwɛ kuru duuru la.\n26Loon dɔ, ka masacɛ to n'a be yaalayaala la kogo sanfɛ, muso dɔ kulera ko: «Masacɛ, ne matigi, n dɛmɛ!» 27Masacɛ y'a jaabi ko: «Ni Masaba ma i dɛmɛ, ne bena se k'i dɛmɛ ni mun ye? Suman te yen, duvɛn fana te yen.» 28O kɔ, masacɛ y'a ɲininga ko: «Mun le kɛra?» A y'a fɔ ko: «Muso nin tun y'a fɔ ne ye ko ne ka n dencɛ di an b'a ɲimi o loon na, ko sini an bena ale ta ɲimi fana. 29- An ye ne ta tobi k'o ɲimi ka ban. Loon wɛrɛ, ne y'a fɔ ko a ka na n'a deen ye an b'o ɲimi, a y'a ta k'a dogo.» 30Masacɛ y'o muso nin ka kuma mɛn dɔrɔn, a y'a ka faniw faran. A tun be tɛmɛna kogo nin kan minkɛ, jama ye dusukasifani ye a kannafani jukɔrɔ. 31A kalila ko ni ale ma Safati dencɛ Elize kungolo tigɛ bii, Ala kana ale to fewu.\nElize be kɔngɔ laban koo fɔ\n32O y'a sɔrɔ Elize tun siginin be a ka soo kɔnɔ, cɛkɔrɔbaw tun siginin be a gɛrɛfɛ. Masacɛ ye mɔgɔ dɔ bila ka ta'a fɛ. Nga sanni o ciden nin ka se, Elize y'a fɔ cɛkɔrɔba nunu ye ko: «Aw k'a filɛ dɛ, mɔgɔfagala nin ye mɔgɔ dɔ ci ka na ne kuun tigɛyɔrɔ. N'a nana se, aw ka daa tugu, aw kan'a to a be don. A kuntigi yɛrɛ seen mankan te nin ye n'a be nan'a kɔfɛ wa?» 33Ka Elize to o kuma na u fɛ, ciden ni masacɛ ser'a fɛ, k'a fɔ ko: «Kojugu nin bɔra Masaba le fɛ. An ka kan ka mun le kɔnɔ Masaba fɛ tugu?»


<< < Damina 3 > >>\nCɛ ni muso ka yiriden domu\n1 Ayiwa, Masa Ala tun ka kongosogo minw bɛɛ dan, sa le tun ka cegu ni o bɛɛ ye. Lon dɔ, sa nana a fɔ muso ye ko: «Yala can lo ko Ala ko, ko aw kana yiritu yiriden si domu wa?» 2 Muso ko: «An bɛ se ka yiritu yiridenw domu kɛ. 3 Nka yiri min bɛ yiritu cɛmancɛ ra, Ala ko an kana o le den domu, ko hali an kana maga a ra; ko ni o tɛ, an bɛna sa.» 4 Sa ko muso ma ko: «Can tɛ, aw tɛna sa. 5 Ala ka o fɔ sabu a k’a lɔn ko ni aw ka yiri nin den domu lon o lon, aw ɲaw bɛ yɛlɛ, aw bɛ kɛ i n’a fɔ ale Ala; aw bɛna koɲuman lɔn ka bɔ kojugu ra.»\n6 Ayiwa, muso k’a ye ko can ra yiri nin den ka kan ka diya; ni i k’a flɛ a cɛ ka ɲi, a fana bɛ se ka mɔgɔ hakiri yɛlɛ ka i kɛ kolɔnbaga ye. Muso ka dɔ tigɛ k’a domu. A cɛ tun lɔnin bɛ a kɔrɔ; a ka dɔ di ale ma, ale fana k’a domu. 7 O k’a domu minkɛ, o ka o yɛrɛ cogoya ye; o k’a ye ko o fari lakolon lo. O ka toroflaburu dɔw sirisiri ɲɔgɔn na, ka o kɛ ka o yɛrɛ datugu.\nAla ka sɛgɛ la cɛ ni muso ni sa kan\n8 Ayiwa, wuladanin fɛ, cɛ ni muso ka Matigi Ala mankan mɛn, a bɛ yaalayaalara yiritu kɔnɔ. O borira Matigi Ala ɲa ka taga dogo yiritu yiri dɔw cɛ ra.\n9 Matigi Ala ka cɛ wele ko: «Adama, i bɛ min?» 10 Cɛ ka Ala jaabi ko: «Ne ka i mankan mɛn yiritu ra, ne siranna sabu ne fari lakolon lo; o kosɔn ne dogora.» 11 Matigi Ala ko: «Jɔn le k’a fɔ i ye ko i fari lakolon lo? Ne tun ko aw kana yiri min den domu, kɔni i ma o le domu dɛ?» 12 Cɛ ko: «I ka muso min bla ne kɔrɔ, ale le ka dɔ di ne ma, ne k’a domu.»\n13 Matigi Ala ka muso ɲininka ko: «Mun na ele ka o kɛ?» Muso ko: «Sa le ka ne nɛgɛ, k’a to ne k’a domu.»\n14 Matigi Ala k’a fɔ sa ye ko:\n«I n’a fɔ ele sɔnna ka o kɛ,\nne bɛna i danga bɛganw ni kongosogo tɔw bɛɛ cɛ ra.\nSisan i bɛna to ka fofo i kɔnɔbara le kan,\nbuguri bɛ to ka don i da ra,\ni bɛ a domu, fɔ ka taga i sa.\n15 Ne bɛna juguya le bla ele ni muso cɛ,\nka o juguya kelen bla i ta duruja ni muso ta duruja cɛ.\nNi o ka i sɔrɔ, o bɛ i kun ci;\nni ele fana ka o sɔrɔ, i bɛ o kin o senju ra.»\n16 Ala k’a fɔ muso ye ko:\n«Ne bɛna dɔ fara i ta denworo sɛgɛ kan.\nI bɛna tɔɔrɔ ka sɔrɔ ka den woro.\nKa fara o kan, i ta cɛ lɔgɔ bɛna to ka kɛ i ra;\ni ta ko bɛɛ bɛna to ale le boro fana.»\n17 Ala k’a fɔ cɛ ye ko:\n«I sɔnna ka i ta muso kan le mɛn,\nani ne tun kumana i fɛ k’a fɔ i ye\nko i kana yiri min den domu, i ka o domu;\nayiwa, dugukolo bɛna danga ele kosɔn.\nI bɛna sɛgɛ le kosɛbɛ\nka sɔrɔ ka i ta baro sɔrɔ ka bɔ dugukolo ra,\nfɔ ka taga i sa;\n18 ŋaniw ni binjugu dɔw bɛna falen dugukolo kan;\ni bɛna fɛn minw sɛnɛ, o le bɛna kɛ i ta baro ye.\n19 I bɛna baara kɛ ka wasi le,\nka sɔrɔ ka i ta baro sɔrɔ,\nfɔ i ye na kɔsegi dugukolo ra yi tuun,\ni danna ni o dugukolo kelen min bɔgɔ ye;\nsabu i ye bɔgɔ le ye,\ni fana bɛna sekɔ ka kɛ o bɔgɔ kelen le ye.»\nAla ka Adama ni Awa labɔ yiritu ra\n20 Ayiwa, Adama k’a muso tɔgɔ la ko Awa, sabu ale le kɛra mɔgɔw bɛɛ bamuso yea. 21 Matigi Ala ka bɛgan dɔw gbolow kɛ fani ye, ka o don Adama ni a muso ra.\n22 Matigi Ala ko: «Sisan mɔgɔ kɛra i n’a fɔ an dɔ, a bɛ koɲuman ni kojugu lɔn ka bɔ ɲɔgɔn na. An ye a bari a kana ɲanamanya yiriden dɔ tigɛ k’a domu; ni o tɛ, ni a ka o domu a ɲanaman bɛ to wagati bɛɛ.»\n23 A kɛra ten, Matigi Ala ka o gbɛn ka bɔ Edɛni jamana yiritu ra, ko o ye taga dugukolo sɛnɛ, Ala ka o dan ni dugukolo min bɔgɔ ye.\n24 Ayiwa, Ala ka Adama ni Awa gbɛn o cogo le ra. A ka serubɛn mɛlɛkɛ* dɔw bla Edɛni yiritu donda ra terebɔyanfan na, k’a kɔrɔsi, ani kɛrɛkɛmuru dɔ, min bɛ manamana i ko tasuma, ka yɛlɛmayɛlɛma, janko mɔgɔ si kana sira sɔrɔ ka se ɲanamanya yiri ma.


MAKABEW FƆLƆ 16 AKKDC08 - Zan bɔra Gazara ka taga - Bible Search\nMAKABEW FƆLƆ 15 MAKABEW FILANAN int\nMAKABEW FƆLƆ 16\nSimɔn deenw be Kɛndebe gwɛn\n1Zan bɔra Gazara ka taga Kɛndebe ka kɛwaliw lakali a facɛ Simɔn ye. 2Simɔn y'a dencɛ kɔrɔbaninw fila wele, n'o ye Zuda ni Zan ye, k'a fɔ u ye ko: «Ne ni n badenw, ani n faa ka somɔgɔw, anw ye Isirayɛlidenw juguw kɛlɛ kabini an kanbelen tuma na fɔɔ ka na se bii ma. An sera ka Isirayɛlidenw kisi siɲɛ caaman. 3Sisan, ne kɔrɔla, aw ye kanbelenkɔrɔw ye Sankolotigi ka makari barika la. O la, aw ka ne ni n baden nɔɔ ta, aw ye taga kɛlɛ kɛ an ka siya kama, Sankolotigi k'aw dɛmɛ.»\n4Zan ye kɛlɛden mɔgɔ waa mugan (20 000) ni sotigi dɔw woloma jamana kɔnɔ, ka taga n'u ye Kɛndebe kama. U sira Modina. 5O dugusagwɛ, u wilila joona ka gwɛrɛ kɛnɛyɔrɔ la. O yɔrɔnin kelen, kɛlɛden sennatigiw ni sotigi caaman nana u kunbɛn, nga kɔɔ tun be u ni ɲɔgɔn cɛ. 6Zan n'a ka mɔgɔw y'u yɛrɛ labɛn ka lɔ u ɲafɛ. Zan y'a ye ko a ka mɔgɔw be siranna ka kɔɔ tigɛ minkɛ, a kɔnna k'a tigɛ. A ka mɔgɔw y'o ye tuma min na, u tugur'a kɔ k'a tigɛ. 7A y'a ka kɛlɛdenw tilan, ka sotigiw bila sennatigiw cɛma, bari u juguw ka sotigiw tun ka ca kosɔbɛ. 8U ye buruw fiyɛ, Isirayɛlidenw sera Kɛndebe n'a ka kɛlɛdenw kɔrɔ. Kɛndebe ka mɔgɔ caaman fagara, minw ma faga, olu bolila ka taga u ka dugu barikaman kɔnɔ. 9Zan baden Zuda mandimina, nga Zan tugura bolibagaw kɔ fɔɔ ka taga se Kedurɔn, Kɛndebe tun ye dugu min lɔ kura ye. 10Bolibaga dɔw tagara fɔɔ kongojan na ka don k'u yɛrɛ kalifa sangasow kɔnɔ minw be Azɔtɔsi gɛrɛfɛ. Zan ye dugu nin jɛni, Isirayɛlidenw juguw mɔgɔ waa fila (2 000) fagara. O kɔ, Zan kɔsegira Zude mara la hɛrɛ la.\nU be Simɔn faga\n11Abubasi deen Potoleme tun kɛra Zeriko kɛnɛba mara kuntigi ye. Warigwɛ ni sanu caaman tun b'a fɛ, 12bari sarakalasebagaw kuntigi Simɔn birancɛ tun lo. 13A tun b'a yɛrɛ boɲa kojugu fɔɔ a tun b'a fɛ ka kɛ jamana kuntigi ye. O la, a y'a latigɛ ko a be Simɔn n'a dencɛw faga cekuya la. 14O waati la, Simɔn tun be jamana duguw yaalala k'a filɛ u mako be fɛɛn minw na. A tagara Zeriko n'a deen Matatiyasi ni Zuda ye, girɛkiw ka masaya saan 177nan kalo tan ni kelennan na, min ye *Sebati kalo ye. 15Abubasi dencɛ y'u kunbɛn dugudennin barikaman dɔ kɔnɔ, a tun ye min lɔ n'a be wele ko Dɔki. Nga miiriyajugu tun b'a kɔnɔ. A ye dumuniba labɛn u ye, k'a sɔrɔ a tun ye mɔgɔw dogo dugu barikaman kɔnɔ. 16Simɔn n'a deenw fara dɔrɔ la tuma min na, Potoleme n'a ka mɔgɔw wilila k'u ka kɛlɛkɛminanw ta, ka girin Simɔn kan dumunikɛbon na k'ale n'a deen fila nunu, n'a ka baarakɛla dɔw faga. 17Potoleme ye janfa juguman kɛ Simɔn na ten, a ye koɲuman sara ni kojugu ye.\n18Potoleme ye min kɛ, a y'o lakali masacɛ Antiyokusi ye sɛbɛ kɔnɔ k'a ɲini a fɛ ko a ka kɛlɛdenw ci a ma k'a dɛmɛ janko a ka se ka duguw n'u kongow minɛ k'u don masacɛ bolo. 19A ye mɔgɔ wɛrɛw ci ka taga Gazara k'u ka Zan faga. A ye batakiw ci kɛlɛkuntigiw ma k'u wele ka na a fɛ, ko ale bena warigwɛ ni sanu, ani boɲafɛnw d'u ma. 20A ye mɔgɔ wɛrɛw ci ka taga Zeruzalɛmu k'o minɛ, ka kulu fana minɛ, Alabatosoba be min kan. 21Nga mɔgɔ dɔ kɔnna u ɲa ka taga Gazara ka Zan lasɔmi a facɛ n'a badenw saya la, k'a fɔ a ye ko Pitoleme ye mɔgɔ dɔw ci ko u ka na ale fana faga. 22Zan ye kibaruya nin mɛn tuma min na, a hakili ɲagamina kosɔbɛ. A lasɔminin kɔ, mɔgɔ minw tun cira ka na a fagayɔrɔ la, a y'olu minɛ k'u faga.\n23Zan ka kɛwali tɔw, n'a ka kɛlɛkow, n'a ye cɛfariyako minw kɛ, ka dugu laminikogow lɔ, n'a ka baara wɛrɛw, 24kabin'a y'a faa nɔɔ ta, o bɛɛ be sɔrɔ sarakalasebagaw kuntigi ka saan o saan kɛwaliw kitabu kɔnɔ.


I koo ka gwɛlɛ Jehova ma! | Kɔrɔsili Sangaso kalan\nKɔrɔsili Sangaso—Kalan | Saan 2020, zanwiyekalo\nA KALAN KAAN NIN NA Acoli Adja Afrikaans Akha Albanais Allemand Altai Alur Amharique Amis Anglais Arabe Arménien Arménien (occidental) Assamais Aukan Aymara Azéri Azéri (cyrillique) Bachkir Baoulé Bas allemend Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Boulou Bulgare Cakchiquel Cambodgien Capverdien Catalan Cebuano Changana du Mozambique Chavacano Chichewa Chiga Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinamwanga Cinyanja Coréen Creole de Maurice Creole seychelles Croate Créole de Guadeloupe Créole du bélize Créole haïtien Damara Dangme Danois Digor Douala Drehu Edo Efik Esan Espagnole Estonien Ewé Fante Fidjien Finnois Fon Français Ga Gallois Garifuna Georgien Gitonga Gokana Goun Grec Groelandais Guarani Gujarati Haoussa Herero Hiligaynon Hindi Hiri Motu Hmong blanc Hongrois Hébreu Iban Ibanag Ibinda Idoma Igbo Igede Iloko Indonésien Islandais Isoko Italien Japonais Javanais Jula Kabye Kachin Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisonge Kissi Kituba Kongo Konkani (romain) Krio Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Lahu Langue des Signes Américaine Langue des signes Guatémaltèque Langue des signes allemande Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes congolaise Langue des signes coréenne Langue des signes costaricienne Langue des signes croate Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes mexicaine Langue des signes mozambicaine Langue des signes nicaraguayenne Langue des signes nigériane Langue des signes panameenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes salvadorienne Langue des signes slovaque Langue des signes sud-africaine Langue des signes taïwanaise Langue des signes tcheque Langue des signes thaï Langue des signes vénézuélienne Langue des signes zambienne Langue des signes zimbabweenne Langue des signes équatorienne Lao Lenje Letton Lhukonzo Lingala Lituanien Lomwe Luganda Lunda Luo Luvale Macédonien Makhuwa-Meetto Makua Malagach Malay Malayalam Maltais Mam Mambwé-Lungu Mapudungun Marathi Marshall Maya Mazatec de Huautla Mbunda Mingrélian Mixe Mixtèque (Guerrero) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Ngangela Nias Niue Norvégien Nsenga Nyaneka Nyungwe Nzema Néerlandais Népali Okpe Oromo Ossete Otetela Ourdou Ouzbek Ouzbek (romain) Ouïghour (arabe) Palau Pangasinan Papiamento (curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quiché Rarotongan Romain Romani (Macédoine) Romani (Macédoine, cyrillique) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Saramaccan Sena Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sonde Sranan tongo Suédois Swahili Swahili (Rép. dém. du Congo) Swati Taabwa Tagalog Tahitien Tajiki Tarascan Tatar Tcheque Thaï Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Valencien Venda Vietnamien Wallis Waray-Waray Wayuunaiki Wolaitsa Xhosa Yapois Yoruba Zande Zapotec (de l'isthme) Zoulou langue des signes chinois langue des signes colombienne ouïghour (écriture cyrillique) tamoul tchouvache\nBAROKUN KALANTA KAFO KƆNƆ 3\nI koo ka gwɛlɛ Jehova ma!\n“Tuma min na an dusu tun kasinin lo, a y’a hakili to an na.”—ZAB. 136:23, NW.\nDƆNKILI 33 “Jette ton fardeau sur Jéhovah” (“E k’i ka koow to Masaba bolo”)\n1-2. Gwɛlɛya jumanw lo be Jehova sagokɛla caaman kan? O be se ka nɔɔ juman lo to u kan?\nAN KA koo saba nunu lajɛ: Dɔgɔtɔrɔ y’a fɔ balima kanbele dɔ ye ko bana jugu dɔ b’a la ani ko a barika bena to ka dɔgɔya ka taga o bana kosɔn. Balimacɛ dɔ be ni saan 50 ni kɔ ye ani a ka baara tiɲɛna. A ka jijaliw bɛɛ n’a ta, a ma baara wɛrɛ sɔrɔ. Balima musokɔrɔba kantigi dɔ tɛ sera ka bɛrɛ kɛ tugun Jehova ka baara la.\n2 N’o gwɛlɛyaw ɲɔgɔn dɔ b’i kan, i be se k’a miiri ko nafa t’i la tugun. O be se k’a to fana i ka ninsɔndiya be nagasi, i tɛ kɛ ni miiriya ɲuman ye i yɛrɛ koo la ani k’a to i be jɛnɲɔgɔnya min kɛra ni tɔɔw ye, o be nagasi.\n3. Sutana ani a be minw ɲɛminɛna, olu be adamaden niin jati cogo di?\n3 Duniɲamɔgɔw be adamaden niin jati i ko Sutana b’a jati cogo min na. Sutana b’a jati tuma bɛɛ ko nafa foyi tɛ adamadenw na. A y’a fɔ Awa ye ko a bena hɔɔrɔnya n’a ye Ala kaan bila, a do tun b’a lɔn k’o nɔfɛko ye saya lo ye. O ye kɔnɔnajuguya yɛrɛ lo ye! Sutana lo be duniɲa nin ka jagokow, politikikow ani diinankow ɲɛminɛna. O la, a tɛ bari an na k’a ye ko jagokɛlaw ni politikimɔgɔ caaman ani diinan kuntigiw fanba tɛ bonya la adamaden niin kan. U tɛ danbe la mɔgɔw kan fana.\n4. An bena mun lo lajɛ barokun nin na?\n4 Nka, Jehova b’a fɛ an ka kɛ ni miiriya ɲuman ye an yɛrɛ koo la. Ni koo dɔw y’an sɔrɔ minw be se k’a to an b’a miiri ko nafa foyi t’an na, a b’an dɛmɛ (Zab. 136:23; Ɔrɔm. 12:3). Barokun nin bena an dɛmɛ k’a faamu cogo min na Jehova b’an dɛmɛ koo nunu na: 1) Ni bana dɔ b’an tɔɔrɔla, 2) ni fantanya b’an na ani 3) ni kɔrɔya b’a to an b’a miiri ko an tɛ se ka bɛrɛ kɛ tugun Jehova ka baara la. An k’a filɛ fɔlɔ fɛɛn min kama an be se ka la a la ko an kelen kelen bɛɛ koo ka gwɛlɛ Jehova ma.\nAN KOO KA GWƐLƐ JEHOVA MA\n5. Mun lo b’a yira ko adamadenw koo ka gwɛlɛ Jehova ma?\n5 An danna ni bɔgɔ ye. Nka, an nafa ka bon ni bɔgɔ ye fɔɔ ka taga ka na (Zɛnɛzi 2:7). An b’a lɔn cogo di ko an koo ka gwɛlɛ Jehova ma? An ka koo damanin lajɛ. Jehova ye adamaden dan ka see di a ma a k’ale ka jogow ladegi (Zɛnɛzi 1:27). O cogo la, a y’a kɛ an lɔyɔrɔ ka bon ni danfɛn tɔɔw bɛɛ ta ye dugukolo kan. A y’an sigi dugukolo ani bɛgɛnw kuun na.—Zab. 8:5-9.\n6. Koo wɛrɛ juman b’a to an lanin b’a la ko adamaden dafabaliw koo ka gwɛlɛ Ala ma?\n6 Jehova tora ka adamadenw kanu hali Adama ni Awa ka jurumu kɛnin kɔ. An koo ka gwɛlɛ a ma fɔɔ a y’a Dencɛ kanulen di k’a kɛ kunmabɔsara ye an ka jurumuw kosɔn (1 Zan 4:9, 10). Jehova bena kunmabɔsara nafaw lase adamadenw ma. Minw sara Adama ka jurumu kosɔn, a bena olu lakunu. Jehova bena “mɔgɔ tilennenw ni mɔgɔ tilenbaliw” lakunu (Kɛw. 24:15, Bible senuma). Bibulu b’a yira ko an koo ka gwɛlɛ Ala ma hali n’an man kɛnɛ, an kɔrɔla wala fantanya b’an na.—Kɛw. 10:34, 35.\n7. Koo wɛrɛ jumanw b’a to an lanin b’a la ko an koo ka gwɛlɛ Jehova ma?\n7 Koo wɛrɛw b’a to an lanin b’a la ko an koo ka gwɛlɛ Jehova ma. A y’an dɛmɛ an y’an magwɛrɛ a la ani an tun be kibaro diiman jati cogo min na, a y’o kɔrɔsi (Zan 6:44). Tuma min na an y’a daminɛ k’an magwɛrɛ a la, ale fana y’a magwɛrɛ an na (Zaki 4:8). A be wagati ta ani ka jijaliw kɛ k’an kalan fana. A b’a yira o cogo la ko an koo ka gwɛlɛ a ma. A b’a lɔn an ye mɔgɔ sifa min ye sisan ani an be se k’an ka jogow fisaya cogo min na. A b’an kolo sabu a b’an kanu (Talenw 3:11, 12). O dalilu barikamanw b’a yira ko an koo ka gwɛlɛ Jehova ma!\n8. Zaburuw 18:28-30 kɔnɔnakumaw b’an dɛmɛ cogo di an k’an ka gwɛlɛyaw filɛ ni ɲɛɛ ɲuman ye?\n8 Dɔw tun b’a jati ko nafa foyi tɛ masacɛ Dawuda la. Nka, ale tun b’a lɔn ko a koo ka di Jehova ye ani ko a b’a dɛmɛna. O y’a dɛmɛ k’a ka gwɛlɛyaw filɛ ni ɲɛɛ ɲuman ye (2 Sam. 16:5-7). N’an dusu kasinin lo wala ni gwɛlɛyaw b’an kan, Jehova be se k’an dɛmɛ an ka koow filɛ ni ɲɛɛ ɲuman ye. An ka gwɛlɛya mana kɛ min o min ye, a be se k’an dɛmɛ ka see sɔrɔ a kan (Zaburuw 18:28-30 kalan). N’an be ni Jehova ka dɛmɛ ye, foyi tɛ se k’an bali k’a ka baara kɛ ninsɔndiya la (Ɔrɔm. 8:31). An ka koo saba lajɛ o minw na an ka ɲi k’a to an hakili la ko an koo ka gwɛlɛ Jehova.\nN’AN MAN KƐNƐ\nBana be se k’a to an be kɛ ni miiriya jugu minw ye, n’an be Jehova ka Kuma kalan, o bena an dɛmɛ ka see sɔrɔ u kan (Dakun 9-12nan lajɛ)\n9. Bana be se k’a to an be kɛ ni miiriya sifa jumanw lo ye an yɛrɛ koo la?\n9 Bana be se k’a to an be kɛ ni miiriya juguw ye ani k’a to an b’a jati ko nafa t’an na tugun. Ni mɔgɔw y’a kɔrɔsi ko an tɛ se ka koo dɔw kɛ wala n’an ka ɲi ka dɛmɛ ɲini u fɛ, o be se ka maloya bila an na. Hali ni tɔɔw t’an ka bana kala ma, an be se ka maloya sabu an tɛ sera ka koow kɛ i ko fɔlɔ la. Jehova b’an barika bonya o wagati la. Cogo di do?\n10. Ka kɛɲɛ ni Talenw 12:25 ye, mun lo be se k’an dɛmɛ n’an man kɛnɛ?\n10 N’an man kɛnɛ, “kumaɲuman” be se k’an barika bonya (Talenw 12:25 kalan). Jehova y’a kɛ u ye kuma ɲuman caaman sɛbɛ Bibulu kɔnɔ minw b’an hakili jigi ko hali n’an man kɛnɛ, an koo ka gwɛlɛ a ma (Zab. 31:20; 41:4). An ka to ka Ala ka Kuma kalan ani ka segi vɛrisew kan. O la, bana y’a to an be ni miiri jugu minw ye, Jehova bena an dɛmɛ ka see sɔrɔ u kan.\n11. Jehova ye balimacɛ dɔ dɛmɛ cogo di?\n11 An ka Jorge ka koo lajɛ. Kanbele lo ani bana jugu dɔ y’a minɛ. O bana tora ka juguya joona joona. O y’a to a tun b’a miiri ko nafa foyi t’ale la. A ko: “N’ ka bana tun b’a to mɔgɔw be to ka n’ filɛ ani o tun be maloya bila n’ na. N’ tun ma labɛn o kama. Tuma min na n’ ka bana tora ka juguya, n’ tora ka miiri o tun bena n’ ka ɲɛnamaya yɛlɛma cogo min na. O ye n’ hakili ɲagami pewu. N’ ye Jehova deli a ka n’ dɛmɛ.” Jehova y’a dɛmɛ cogo di? Jorge ko: “N’ tun tɛ se ka kalan kɛ wagatijan kɔnɔ. O kama, u ye n’ jija ko n’ ka vɛrise damanin kalan Zaburuw kɔnɔ, minw b’a yira ko Jehova b’a janto a sagokɛlaw la. N’ tun be segi o vɛrisew kan loon o loon. O ye n’ dusu saalo ani ka n’ hakili sigi. Wagati damanin o kɔ, mɔgɔw y’a kɔrɔsi ko n’ be yɛlɛmisɛn kɛ ka tɛmɛ fɔlɔ kan. U yɛrɛ ko n’ be koow filɛ ni ɲɛɛ ɲuman ye minkɛ, o y’u jija. N’ y’a faamu ko Jehova ye n’ ka deliliw jaabi! N’ tun be min miiri n’ yɛrɛ koo la, a ye n’ dɛmɛ k’o yɛlɛma. Jehova be n’ jati cogo min na n’ ka bana bɛɛ n’a ta, Bibulu be min fɔ o koo la, n’ y’a daminɛ ka sinsin o lo kan.”\n12. N’i man kɛnɛ, i be se ka Jehova ka dɛmɛ sɔrɔ cogo di?\n12 N’i man kɛnɛ, la a la ko Jehova b’a lɔn min b’i kan. A deli a k’i dɛmɛ walisa i k’i ka koo filɛ ni ɲɛɛ ɲuman ye. Dususalo kumaw ɲini Bibulu kɔnɔ minw ɲɛsinna i ma. Sinsin vɛrisew kan minw b’a yira Jehova b’a sagokɛlaw kanu cogo min na. N’i y’o kɛ, i bena a ye ko Jehova be ɲumanya kɛ a sagokɛla kantigiw bɛɛ ye.—Zab. 84:12.\nNI FANTANYA B’AN NA\nJehova ye layidu ta ko a bena an mako wasa. N’an b’o layidu to an hakili la, o bena an dɛmɛ n’an be baara ɲinina ka dɛsɛ (Dakun 13-15nan lajɛ)\n13. Ni sotigi dɔ ka baara tiɲɛna, a be se ka mun lo miiri a yɛrɛ koo la?\n13 Sotigi kelen kelen bɛɛ b’a fɛ ka se k’a ka denbaya makoya jɔnjɔnw wasa. Nka, miiri k’a filɛ ko balimacɛ dɔ ka baara tiɲɛna k’a sɔrɔ a ma koo jugu si kɛ. A ye baara wɛrɛ ɲini ka dɛsɛ. O koo be se k’a to a b’a miiri ko nafa t’ale la. N’a be to ka miiri Jehova ka layiduw koo la, o be se k’a dɛmɛ cogo di?\n14. Mun na Jehova b’a ka layiduw dafa?\n14 Jehova b’a ka layiduw dafa tuma bɛɛ (Zozuwe 21:45; 23:14). A b’o kɛ kuun caaman kosɔn. A fɔlɔ, a b’o kɛ a tɔgɔ kosɔn. Jehova y’a daa di ko a bena a janto a sagokɛla kantigiw la ani a b’a jati ko waajibi lo a fɛ k’o layidu dafa (Zab. 31:2-4). Ka fara o kan, komi an y’a ka denbayamɔgɔw ye, a b’a lɔn ko n’a m’a janto an na, an dusu bena kasi kosɔbɛ. A ye layidu ta ko a bena a janto an na bololafɛnw ani Alako ta fan fɛ. Foyi tɛna a bali k’o layidu dafa!—Mat. 6:30-33; 24:45.\n15. a) Gwɛlɛya juman lo tun be saan kɛmɛkulu fɔlɔ kerecɛnw kan? b) Zaburuw 37:18, 19 b’an hakili sigi mun lo koo la?\n15 Jehova b’a ka layiduw dafa kuun minw kama, an k’o to an hakili la. O bena a to an be la a la ko a bena an dɛmɛ n’an tɛ sera k’an makoya jɔnjɔnw wasa. An ka saan kɛmɛkulu fɔlɔ kerecɛnw ka koo lajɛ. Tuma min na mɔgɔw y’a daminɛ ka Zeruzalɛmu kafodenw tɔɔrɔ, “u bɛɛ ye dugu bila jagoya la . . . fɔɔ cidenw dɔrɔn.” (Kɛw. 8:1). Miiri k’a filɛ o ye gwɛlɛyaba min lase balimaw ma wariko ta fan fɛ! N’a sɔrɔ u bɔnɛna u ka baaraw n’u ka boonw na. Nka, Jehova m’u to yen ani u ka ninsɔndiya ma nagasi (Kɛw. 8:4; Eburuw 13:5, 6; Zaki 1:2, 3). Jehova y’o kerecɛn kantigiw dɛmɛ ani a bena an fana dɛmɛ.—Zaburuw 37:18, 19 kalan.\nNI GWƐLƐYAW B’AN KAN KƆRƆYA KOSƆN\nAn be se ka min kɛ hali n’an kɔrɔla, n’an be sinsin o kan, o bena a to an be la a la ko an koo ka gwɛlɛ Jehova ma ani ko an be baara min kɛra a ye kantigiya la, o ka di a ye (Dakun 16-18nan lajɛ)\n16. Koo juman lo be se k’a to an b’an yɛrɛ ɲininga n’an ka batoli ka di Jehova ye?\n16 N’an be kɔrɔla, an be se k’a miiri ko an tɛ se ka bɛrɛ kɛ Jehova ka baara la. N’a sɔrɔ masacɛ Dawuda tun be n’o miiriya ɲɔgɔn ye tuma min na a kɔrɔla (Zaburuw 71:9). Jehova be se k’an dɛmɛ cogo di?\n17. An be kalan juman lo sɔrɔ balimamuso Jheri ka koo la?\n17 An ka balimamuso Jheri ka koo lajɛ. A weelela lajɛn dɔ la Masaya Boon na. Mɔgɔw tun bena fɔrɔmasɔn sɔrɔ walisa ka Masaya Boonw n’a ɲɔgɔnnaw ladon. Nka, Jheri tun t’a fɛ ka taga. A ko: “N’ kɔrɔla, n’ ye firiyamuso ye ani n’ tɛ foyi lɔn o baara la. Nafa foyi tɛ n’ na.” Suu min kɔnna o fɔrɔmasɔn ɲɛ, a y’a dusukunnakow fɔ Jehova ye delili la. O loon dugusagwɛ, a sera Masaya Boon na tuma min na, a bele tun b’a yɛrɛ ɲiningara n’a tun ka ɲi ka na tiɲɛn na. Lajɛn tuma na, kalankɛla dɔ y’a yira ka gwɛ ko n’an be sɔn Jehova k’an kalan, o setigiya lo ɲɔgɔn tɛ yen. Jheri ko: “N’ y’a fɔ n’ yɛrɛ ye ko: ‘N’ kɔni be n’o setigiya ye!’ Tuma min na n’ y’a faamu ko Jehova be n’ ka delili jaabira, n’ y’a daminɛ ka kasi. A tun be n’ hakili sigira ko fɛɛn nafaman dɔ be n’ fɛ k’a di ale ma ani ko a labɛnnin lo ka n’ kalan!” Jheri y’a fɔ tugun ko: “N’ sera o lajɛn na tuma min na, n’ tun sirannin lo, n’ dusu tun kasinin lo ani n’ fari tun fagara. Nka, n’ bɔtɔ o lajɛn na, n’ hakili sigira, n’ ye jijali sɔrɔ ani n’ y’a ye ko nafa be n’ na!”\n18. Bibulu b’a yira cogo di ko hali n’an kɔrɔla, an be baara min kɛ Jehova ye, o bele ka di a ye?\n18 Hali n’an kɔrɔla, an ka la a la ko an bele be se ka dɔ kɛ Jehova ka baara la (Zab. 92:13-16). Yezu y’a yira ko an be se ka fɛɛn o fɛɛn kɛ Jehova ka baara la, hali n’a b’an ɲɛɛ na k’o tɛ bɛrɛ ye, o ka di a ye kosɔbɛ (Luka 21:2-4). O la, i be se ka min kɛ, sinsin o kan. Ɲɛyirali fɛ, i be se ka Jehova kofɔ mɔgɔw ye, k’a deli i balimaw ye ani ka tɔɔw jija u ka to kantigiya la. I be se ka min kɛ Jehova ka baara la, o lo t’a to a b’i jati a ka baarakɛɲɔgɔn ye. A b’i jati o cogo la sabu i be sɔn ka mɛnni kɛ a fɛ.—1 Kor. 3:5-9.\n19. Ɔrɔmukaw 8:38, 39 b’an hakili sigi mun lo koo la?\n19 Jehova sagokɛlaw koo ka gwɛlɛ a ma. An ninsɔn ka di yɛrɛ le k’o Ala sugu bato! A y’an dan walisa an k’a sago kɛ ani tiɲɛn batoli lo b’a to an be kuun sɔrɔ an ka ɲɛnamaya la bɛrɛbɛrɛ (Yir. 4:11). Duniɲamɔgɔw be se k’a jati ko nafa foyi t’an na. Nka Jehova t’an jati o cogo la (Eburuw 11:16, 38). An fari be se ka faga bana, fantanya wala kɔrɔya kosɔn. Nka, an k’a to an hakili la ko foyi tɛ se k’an faran ka bɔ an sankolola Faa ka kanuya la.—Ɔrɔmukaw 8:38, 39 kalan.\n^ dakun 5 Yala koo dɔw y’i sɔrɔ minw y’a to i b’a miiri ko nafa t’i la wa? Barokun nin bena i hakili jigi ko i koo ka gwɛlɛ Jehova ma kosɔbɛ. A bena i dɛmɛ fana k’a faamu cogo min na i be se ka kɛ ni miiriya ɲuman ye i yɛrɛ koo la, koo o koo mana i sɔrɔ.\nJEHOVA B’A YIRA COGO DI KO AN KOO KA GWƐLƐ A MA . . .\nn’an man kɛnɛ?\nni fantanya b’an na?\nn’a b’an ɲɛɛ na ko an tɛ se ka bɛrɛ kɛ a ka baara la kɔrɔya kosɔn?\nDƆNKILI 30 Mon Ami, mon Dieu, mon Père (N’ teri, n’ ka Ala, n’ Faa)\nA ci dɔ ma A ci dɔ ma I koo ka gwɛlɛ Jehova ma!\nw20 Zanwiye ɲɛɛ 14-19\n“Aw ye taga siyaw bɛɛ kɛ ne ka kalandenw ye”\nI be se ka kɛ tɔɔw ‘jigi tugula ye’\n“Nii Senuman nin b’a yira an na”\nAn bena taga n’aw ye\nTexte Options de téléchargement des publications numériques KƆRƆSILI SANGASO—KALAN Saan 2020, zanwiyekalo\nAudio Fɛɛn lamɛntaw telesarse cogow KƆRƆSILI SANGASO—KALAN Saan 2020, zanwiyekalo\nA ci dɔ ma A ci dɔ ma KƆRƆSILI SANGASO—KALAN Saan 2020, zanwiyekalo\nSaan 2020, zanwiyekalo\nKƆRƆSILI SANGASO—KALAN Saan 2020, zanwiyekalo


Ebu Introduction AKKDC08 - Bible Search\nFile 1 Ebu 1\nZuwifu minw tun sɔnna ka la Krista la, nin bataki nin cira olu le ma bari u tun ye tɔɔrɔ sɔrɔ fɔɔ u tun be ɲini ka ban Krista la. O la, nin bataki nin cira u ma waasa k'u jaa gwɛlɛya ani k'a yira u la ko Krista lo be fɛɛn bɛɛ kunna.\nBataki nin cibaga be tiɲɛ caaman yira.\nA fɔlɔ, o ye ko Krista ye Ala Deen ye min sɔnna ka mɛnni kɛ a Faa fɛ ani ka sɔn tɔɔrɔ la. O le y'a to, a ka bon ni kiraw bɛɛ ye minw koo fɔra layidu kɔrɔ la. A ka bon ni mɛlɛkɛw bɛɛ ye fana bari Ala Deen lo.\nA filanan, ko Krista ye sarakalasebaga ye min ka bon ni sarakalasebaga tɔw bɛɛ ye.\nA sabanan, ko ale Krista barika la, mɔgɔ o mɔgɔ lara Ala la, o tigi be kisi hakɛ ni saya ma. Bari ale Krista min ye sarakalasebaga ye, ale kelen le barika la mɔgɔ be se ka kisili sɔrɔ bari ale Krista kɛra saraka dafanin ye an kosɔn. A b'a yira ko Zuwifu tun be landa minw kɛ ani ka begɛn minw faga, k'o tun ye Krista ka ko taamasiɲɛ lo ye.\nBataki nin laban yɔrɔ la, Isirayɛlidenw caaman ka koow lakalila k'a yira k'u jigi tun ye Ala ye. O la, a b'a kalanbagaw jaa gwɛlɛya u ka janto furu la ka lonanw minɛ ka ɲa ka to hɛrɛ la ni bɛɛ ye ani ka kuntigiw boɲa k'u jigi la Krista kan tuma bɛɛ.\nBataki nin tilancogo\nKrista lo ye yiralifɛn dafanin ye 1.1-3\nKrista ka bon ni mɛlɛkɛw ye 1.4—2.18\nKrista ka bon ni Musa ani Zozuwe ye 3.1—4.13\nKrista ka baara ka bon ni baara bɛɛ ye 4.14—7.28\nKrista ka teriya ka bon ni teriya bɛɛ ye 8.1—9.22\nKrista ka saraka ka bon ni sarakaw bɛɛ ye 9.23—10.39\nLanaya ka bon ni fɛɛn bɛɛ ye 11.1—12.29\nMɔgɔ ka kan ka Ala diyanako kɛ cogo min na 13.1-29


Mat 8 AKKDC08 - Yezu jigira ka bɔ kulu kan tuma min na, - Bible Search\nMat 7 Mat 9\nYezu be farisogobanatigi dɔ kɛnɛya\n(Mar 1.40-44; Luka 5.12-14)\n1Yezu jigira ka bɔ kulu kan tuma min na, jamaba tugura a kɔ. 2O kɔ, farisogobana tun be mɔgɔ dɔ la, ale gwɛrɛla k'a kunbiri gwan Yezu kɔrɔ k'a fɔ a ye ko: «Matigi, n'i sɔnna, i be se ka n kɛnɛya.» 3Yezu magara a la, k'a fɔ a ye ko: «N sɔnna ko i ka kɛnɛya.» O yɔrɔnin bɛɛ, a kɛnɛyara. 4- Nga Yezu y'a fɔ a ye ko: «I yɛrɛ kɔlɔsi, i kan'a fɔ mɔgɔ si ye ko ne le y'i kɛnɛya dɛ. Nga, taga i yɛrɛ yira sarakalasebaga la, Musa tun ye saraka min koo fɔ farisogobanatigi ka kɛnɛya koo la, i k'o bɔ k'a yira mɔgɔw la ko i kɛnɛyara.»\nSɔlidasi kuntigi ka baaraden kɛnɛyako\n(Luka 7.1-10; i ka Zan 4.46-54 filɛ)\n5Yezu donna Kafaranamu dugu kɔnɔ tuma min na, sɔlidasi kuntigi do gwɛrɛla a la ka dɛmɛ ɲini a fɛ 6ko: «Matigi, n ka baaraden lanin be soo, a man kɛnɛ, murukubana b'a la. A tɔɔrɔnin lo kosɔbɛ.» 7Yezu y'a fɔ a ye ko ale bena taga kɛnɛya. 8Nga sɔlidasi kuntigi y'a fɔ Yezu ye ko: «Matigi, i ka don ne ka soo kɔnɔ, ne man kan n'o ye. Kuma kelen fɔ dɔrɔn, ne ka baaraden bena kɛnɛya. 9Kuntigi dɔw be ne fɛ, ne fana be sɔlidasi dɔw kunna. Ne be se k'a fɔ kelen ye ko: ‹Taga yan fɛ›, a be taga. K'a fɔ dɔ wɛrɛ fana ye: ‹Na yan›, a be na. K'a fɔ n ka jɔɔn ye ko: ‹Nin kɛ ten›, a b'o kɛ.» 10Yezu y'o kuma mɛn tuma min na, a kabakoyara. A y'a fɔ a kɔfɛmɔgɔw ye ko: «Tiɲɛ na, ne b'a fɔ aw ye ko Isirayɛli mɔgɔ si fɛ, ne ma lanaya nin ɲɔgɔn ye. 11- Ne b'a fɔ aw ye ko mɔgɔ caaman bena bɔ kɔrɔn ni tileben fɛ ka na sigi dumuni na ni Ibrayima ni Isiyaka ani Yakuba ye *sankolo masaya la. 12- Nga mɔgɔ minw tun ka kan ka kɛ sankolo masaya la, olu bena to kɛnɛma dibi la. U bena kasi ka kule yen.» 13O kɔ, Yezu y'a fɔ sɔlidasi kuntigi nin ye ko: «I lara ne la minkɛ, i be fɛɛn min fɛ, o ka kɛ i ye. Taga soo.» Yezu y'o kuma nin fɔ tuma min na, sɔlidasi kuntigi ka baaraden kɛnɛyara o waati yɛrɛ la.\n(Mar 1.29-34; Luka 4.38-41)\n14O kɔ, Yezu tagara Piyɛri ka soo. A tagara Piyɛri biranmuso lanin sɔrɔ farigwan bolo. 15Yezu magara a bolo la, farigwan banna. A wilila k'a mako ɲa.\n16Wulafɛ, mɔgɔw tagara Yezu sɛgɛrɛ ni jinatɔ caaman ye. A ye jinaw gwɛn ka bɔ u la ni kumakan kelen ye ka banabagatɔ dɔ wɛrɛw kɛnɛya. 17- O kɛra janko kira Ezayi tun ye kuma min fɔ, o ka dafa. A tun ko: «A y'an ka banaw n'an ka sigɛnw ta.»\nMɔgɔ fila dɔ tun b'a fɛ ka tugu Yezu kɔ\n18Yezu y'a ye ko jamaba y'ale lamini minkɛ, a y'a fɔ a ka kalandenw ye ko: «An ka taga baa kɔ.» 19Sanni u ka taga, sariya karamɔgɔ dɔ gwɛrɛla a la k'a fɔ a ye ko: «Karamɔgɔ, i mana taga yɔrɔ o yɔrɔ, ne bena tugu i kɔ.» 20Yezu y'a fɔ a ye ko: «Dingɛ be kongowuluw fɛ, ɲaga be kɔnɔw fɛ, nga layɔrɔ te Mɔgɔ Dencɛ tɔgɔ la.» 21A ka kalanden dɔ wɛrɛ fana y'a fɔ a ye ko: «Matigi, a to ne be taga n facɛ suu don fɔlɔ.» 22Yezu y'a fɔ a ye ko: «E ka tugu ne kɔ. A to suuw k'u ka suuw don.»\nYezu be fɔɲɔ lalɔ\n(Mar 4.31-41; Luka 8.23-25)\n23Yezu n'a ka kalandenw donna kurun kɔnɔ ka taga. 24O tuma na, fɔɲɔba wilila fɔɔ kurun tun be ɲini ka tunu. O y'a sɔrɔ Yezu tun be sinɔgɔra. 25A ka kalandenw gwɛrɛl'a la k'a kunun k'a fɔ a ye ko: «Matigi, an kisi! An satɔ filɛ!» 26Yezu y'a fɔ u ye ko: «Mun na aw be siran ten? Jigitan nunu!» O kɔ, a wilila ka kuma fɔɲɔ ni baji kunna. Yɔrɔ malara tɔntɔntɔn. 27U bɛɛ kabakoyara. U tora k'a fɔ ɲɔgɔn ye ko: «Cɛɛ nin ye mɔgɔ sifa jumɛn ye? Hali fɔɲɔ ni baji be sɔn a ta ma.»\nYezu be jinatɔ fila dɔ kɛnɛya\n(Mar 5.1-20; Luka 8.26-39)\n28Yezu sera baa kɔ, Gadare mara la tuma min na, jinatɔ fila bɔra kaburutu la ka n'a kunbɛn. U tun ka fari kosɔbɛ. Mɔgɔ si tun te se ka tɛmɛ n'o yɔrɔ sira ye. 29U y'a daminɛ ka pɛrɛn ko: «Mun be an ni e cɛ, Ala Dencɛ? I nana an tɔɔrɔ sanni an tɔɔrɔwaati ka se wa?» 30O y'a sɔrɔ lɛkuluba dɔ tun be dumuni kɛra o yɔrɔ masurun na. 31Jina nunu ye Yezu daali ko: «N'i b'an gwɛn, a to an ka taga don lɛɛ nunu na.» 32Yezu y'a fɔ u ye k'u ka taga don o lɛɛw la. U bɔra cɛɛ fila nunu na ka taga don o lɛɛw la. Lɛkulu bɛɛ girinna ka jigi kulu jigijigijugu fɛ ka taga don baji la ka sa yen. 33U dɛndɛbagaw bolila ka taga dugu kɔnɔ ka lɛɛw, ni jinatɔkɔrɔ fila nunu ka koo bɛɛ lakali mɔgɔw ye. 34Dugu mɔgɔw bɛɛ bɔra ka taga Yezu sɛgɛrɛ. U sera a fɛ tuma min na, u y'a daali k'a ka sabali ka taga ka bɔ u ka mara la.


Kok 27 AKKDC08 - Selofeyadi denmusow tun be Yusufu deen - Bible Search\nKok 26 Kok 28\nDenmusow ka niyɔrɔko\n1Selofeyadi denmusow tun be Yusufu deen Manase kɔmɔgɔw ka fadenyabolow dɔ la. Selofeyadi facɛ tun ye Efɛri ye, Efɛri facɛ fana tun ye Galaadi ye, Galaadi facɛ fana tun ye Makiri ye, Makiri facɛ tun ye Manase ye. Selofeyadi denmuso nunu tɔgɔ ko Maala ni Nowa ni Ogila ni Milika ani Tirisa. 2Ayiwa, u gwɛrɛla Ɲɔgɔnkunbɛn fanibugu daa la ka lɔ Musa ni sarakalasebaga Eleyazari ni jama ɲamɔgɔw ani jama bɛɛ ɲafɛ k'a fɔ ko: 3«An facɛ sara kongokolon kɔnɔ. Kore ka mɔgɔw minw tun jɛnna ka muruti Masaba ma, a niin tun te olu la, nga a sar'a yɛrɛ ka hakɛ kosɔn, a ma dencɛ sɔrɔ. 4Yala a ka ɲi an facɛ tɔgɔ ka tunu ka bɔ a ka fadenyabolo la wa? K'o kuun kɛ a ka dencɛ sɔrɔbaliya ye wa? Aw ka niyɔrɔ d'an ma, an faa ka somɔgɔw cɛma.»\n5O la, Musa tagara n'o koɲa ye Masaba ɲafɛ. 6Masaba y'a fɔ a ye ko: 7- «Tiɲɛ be Selofeyadi denmusow fɛ. I ka kan ka dugukolo d'u ma ka kɛ u niyɔrɔ ye u facɛ ka somɔgɔw cɛma, k'u faa cɛɛn d'u ma. 8A fɔ Isirayɛlidenw ye ko ni mɔgɔ dɔ sara ni dencɛ t'a fɛ, u k'a cɛɛn di a denmuso ma. 9Ko ni denmuso t'a fɛ, u k'a di a badenw ma. 10Ko ni baden t'a fɛ, u k'a di a faa badenw ma. 11Ni badenw t'a facɛ fɛ, a ka somɔgɔ min ka surun a la balimaya la fadenyabolo la, u k'a cɛɛn di ale ma, a ka kɛ ale ta ye. O bena kɛ sariya ye Isirayɛlidenw fɛ, i ko ne Masaba y'a fɔ e Musa ye cogo min na.»\nZozuwe be Musa nɔɔ ta\n12- Masaba y'a fɔ Musa ye ko: «Yɛlɛ Abarimu kulu nin kan. Ne ye jamana min di Isirayɛlidenw ma, i k'a filɛ. 13I ben'a ye, o kɔ, i fana bena taga i faaw fɛ i n'a fɔ i kɔrɔcɛ Arɔn, 14bari tuma min na jama murutira ne ma jiko la k'aw to Zin kongokolon kɔnɔ, aw si tun ma sɔn ka ne ka fɔta bato, aw m'a to ne k'a yira u la ko ne ɲɔgɔn te yi, ko see be ne ye.» Meriba ye jii bɔyɔrɔ ye, min be Zin kongokolon kɔnɔ Kadɛsi.\n15Musa y'a fɔ Masaba ye ko: 16«Masa Ala, e min be nii don adamadenw bɛɛ la, i ka mɔgɔ dɔ sigi ne nɔɔ na jama nin kunna, 17- min bena bila u ɲa u ka koow bɛɛ la janko ele Masaba ka jama kana kɛ i n'a fɔ sagaw, dɛndɛbaga te minw na.»\n18- Masaba y'a fɔ Musa ye ko: «Nun dencɛ Zozuwe wele, ne Ala Nii be min fɛ, k'i bolo la a kunna. 19A lɔ sarakalasebaga Eleyazari ni jama bɛɛ ɲakɔrɔ ka baara nin kalifa a ma u ɲana. 20I k'i ka fanga dɔ d'a ma, janko Isirayɛli jama bɛɛ ka mɛnni kɛ a fɛ. 21- A ka kan ka lɔ sarakalasebaga Eleyazari ɲakɔrɔ, ale lo bena ne Masaba ɲininga a ye *Urimu barika la. Zozuwe ni Isirayɛli jama bɛɛ bena sɔn Eleyazari ka kuma ma.»\n22Masaba ye min fɔ Musa ye, a y'o kɛ. A ye Zozuwe wele k'a lɔ sarakalasebaga Eleyazari ni jama bɛɛ ɲakɔrɔ, 23- ka sɔrɔ k'a bolow la a kunna ka baara nin kalifa a ma i ko Masaba y'a fɔ cogo min na ale Musa ye.


Tchad: jamanakuntigi Idriss Deby Itno ka suturali kɛra bi juma a ka jamana na\nA jɛnsɛnna : 23/04/2021 - 19:17\nJamanaɲamɔgɔ caman tun b'a kɛnɛ kan, o ye taasibila kɛ ka ɲasin banbagatɔ ma, n'i ka sɔrɔ k'u ka dɛmɛ ɲasin Tchad marabagaw ma, lakana sabatili kanma.\nBi juma, "Ndjamena", Caadi faaba ra, jamandenw ye taasibila laban kɛ "Idriss Deby" ye o ka faso tɔgɔlakɛnɛba kan.\nCaadi jamanakuntigi kɔrɔ ka saya karabali ma tɔɔ fosi to "Félix TSHISHEKEDI" ra, RD Congo, jamanaɲamɔgɔ.\nA ko, "a ma fewu, k'a fɔ nin walejugu nin ka kɛ sabu ye Deby niin bɔ a ra, o min sigaba don Caadi ka basigi ra, basigi min koo ka gɛlɛn ale ka jamana RD Congo ma kosɛbɛ, ani farafinna tɔnba yɛrɛ, ale nana min tɔgɔ ra kɛnɛ nin kan".\ni n'a fɔ ale, jamanakuntigi tan ni kelen le tun bi taasibila kɛnɛ kan ka Caadi jamandenw fo. "G5" Sahɛli jamanaw tɔgɔ ra, Burkina Faso jamanaɲamɔgɔ "Rock Marc Christian KABORE" ko "Idriss Deby" taara ka koba to, nga baara man kan ka lɔ yan.\nA ko a bi Caadi kɛlɛkuntigiba fo a ka cɛsiri la, o ye baara min kɛ ɲɔgɔnfɛ jatigɛwalekɛlaw kɛlɛli kanma, olu bina kɛlɛ min tɔɔ kɛ a tɔgɔ ra, farafinna kanubagagɛlɛn tun lo, min tun lanin bi farafinna na, an'a ka yiriwali.\nSɔrasi bayirika le bilara ka nin jamanakafo nin kɔrɔsi. Nin baara nin kɔfɛ, jama selila "Idriss Deby" suu kan "Ndjamena" misiriba ra kasɔrɔ k'a ta k'a wolodugu sɛgɛrɛ "Amdjarass", Caadi ni Sudan dancɛ ra, suturali ka kan ka kɛ yɔrɔ min na.\nMali: CEDEAO y'a ka ɲangiliw wuli ka bɔ jamana in kan bi\nCEDEAO bɛna Mali, Burkina Fao ani Guinée ka lahalayaw jatiminɛ kokura bi\nCAF: juillet kalo tile 21 Rabat, Maroc faaba la, farafinna ndonlantanna ŋana bɛna don\nSoudan: kalo 8 kɔ, halisa wulikajɔw bɛ senna\nMali marabaaw ma jɛ ni Minusma ka sarati kura sɛbɛn kɔnɔko dɔw ma, u y'u fɔ ONU ka lakana bolo ye\nSivili 2057 de fagara, sahɛli kɔnɔ, kabini san 2022 in daminɛ na kɛlɛw ni makanw sababu la\nBurkina Faso: Dori ni Kaya sira tigɛra, jatigɛwalekɛlaw ka Naré babili tiɲɛli sababu la\nCote d'Ivoire: jamanaden minnu bolila san 2011 kɛlɛ ɲɛ, olu tɛna jate bilen maafolenw ye\nSénégal fangasina politikitɔnw ka jɛkulu ywwi askan wi y'u ka kunu wulikajɔ bɔ a ma\nYasa bɛn ka se ka segin Burkina Faso, laadala ɲɛmɔgɔw ye kunnafonidi kɛ jamana kanw na\nUNICEF ko binkannijugu minnu bɛ kɛ dɛnmisɛnw na, k'olu ka ca farafinna kilebinyanfan jamanaw de kɔnɔ\nSénégal: tungalatagala mɔgɔ 14 ɲɔgɔn tora kɔkɔjii la, Kafountine mara la\nMali: donnatɛmɛfanga ye yamaruya di bagan-maralaw ma, u ka don ni baganw ye Sénégal ni Cote d'Ivoire


Yezu yafara kakalamuso dɔ ma | Yezu ka ɲɛnamaya\nA ye kalan dɔ di yafali koo la\nMUSO HAKƐKƐLA DƆ BE TULU MƆ YEZU SEEN NA\nYEZU BE ƝƐYIRALI DƆ DI YAFALI KOO LA\nYezu ye min fɔ ani a ye min kɛ, mɔgɔw be sɔn wala u be ban o la ka kɛɲɛ n’u dusukun cogoya ye. O lo yirala ka gwɛ Galile tuma min na Fariziɲɛcɛ Simɔn ye Yezu weele ka na dumuni kɛ a ka soo. Komi Yezu be kabakow kɛ, n’a sɔrɔ a y’a weele walisa k’a lɔn ka ɲɛ. Yezu sɔnna Simɔn ka weeleli ma i ko a tun sɔnna ka taga dumuni kɛ lanpominɛlaw ni jurumukɛla dɔw fɛ cogo min na. N’a sɔrɔ a y’a jati ko a bena sababu sɔrɔ ka mɔgɔw waaju o yɔrɔ la.\nNka, mɔgɔw tun ka teli ka lonanw bisimila cogo min na, Fariziɲɛcɛ Simɔn ma Yezu bisimila ten. Mɔgɔ mana samara don ka tagama sira kan Palastine jamana na, gwangwan b’a seenw nɔgɔ ani u be gwan. O kama, mɔgɔw tun ka teli ka lonanw seenw ko ni jii suma ye. Nka, u ma Yezu seen ko ani u m’a daa susu i ko u be deli ka lonanw bisimila cogo min na. Mɔgɔw tun be deli ka tulu dɔ mɔ lonanw kunsigi la fana walisa k’u bisimila. U m’o fana kɛ Yezu ye. O kama, yala Yezu nako diyara u ye tiɲɛn na wa?\nMɔgɔw sigira ani u ye dumuni daminɛ. K’u to dumuni na, muso dɔ donna nɛmɛnɛmɛ boon kɔnɔ. Dugumɔgɔw bɛɛ b’a lɔn k’o muso ye “hakɛkɛla” ye (Luka 7:37). Adamadenw bɛɛ ye jurumukɛlaw ye sabu u ye mɔgɔ dafabaliw ye. Nka, a be komi o muso be kakalaya lo kɛ. N’a sɔrɔ jatɔmuso lo. N’a sɔrɔ a ye Yezu ka kalanw koo mɛn. A y’a mɛn ko sɛgɛn be minw kan, Yezu ko u ka na ale fɛ, ale ‘bena lafiya di u ma.’ (Matiyo 11:28, 29). A be komi Yezu ka kumaw n’a ka kɛtaw y’o muso dusukun sɔrɔ. O kama, a be Yezu yɔrɔ ɲinina.\nA sera minkɛ, a birila Yezu seenw kɔrɔ ka kasi fɔɔ a ɲɛji ye Yezu seenw ɲigi. O kɔ, a y’a kunsigi kɛ k’u jɔsi, k’u saalo ani ka tulu kasadiman bɔn u kan. A yɛrɛ lo tun nana n’o tulu ye. Simɔn m’o koo filɛ ni ɲɛɛ ɲuman ye. A y’a fɔ a yɛrɛ kɔnɔ ko: “Ni cɛɛ nin tun ye kirasɔbɛ ye, a tun ben’a lɔn ko muso min be magar’a la, ko hakɛkɛla lo.”—Luka 7:39.\nSimɔn be min miirila, Yezu y’o lɔn. A ko: “Simɔn, kuma be n fɛ k’a fɔ i ye.” Simɔn y’a jaabi ko: “Karamɔgɔ, a fɔ.” Yezu ko: “Cɛɛ dɔ ka juru tun be mɔgɔ fila dɔ la. Kelen ka juru tun ye warigwɛ deen kɛmɛ duuru ye, tɔ kelen ta tun ye warigwɛ deen bi duuru. U fila si tun te sera k’u ka juru sara minkɛ do, cɛɛ y’u wele k’a fɔ u ye ko: ‘Ne yafara aw ma juru nunu la.’” O kɔ, Yezu ye Simɔn ɲininga ko: “O cɛɛ koo bena diya jurumantigi fila nunu jumɛn ye ka tɛmɛ”? N’a sɔrɔ Simɔn y’a miiri k’o koo ma ɲɛsin ale ma ani a ye Yezu jaabi ko: “Ne ka miiri la, min ka juru tun ka ca.”—Luka 7:40-43.\nYezu ko Simɔn ye tiɲɛn fɔ. O kɔ, Yezu yɛlɛmana ka muso filɛ ani k’a fɔ Simɔn ye ko: “I ɲaa be muso nin na kɛ, ne nana i ka soo, i ma senkoji di ne ma. Nga ale ye ne seen ko n’a ɲaji ye k’a jɔsi n’a kunsigi ye. I ma ne fo ka n fari saalo, nga ale, kabini ne nana i fɛ, a ma ne seen saalo dabila. I ma tulu bɔn ne kuun na, nga ale ye tulu kasadiman le bɔn ne seen kan.” Tiɲɛn na, Yezu y’a faamu k’o muso nimisanin lo sɔbɛ la a ka kakalayakow kosɔn. O kama, a y’a ka kuma kuncɛ ko: “Ne b’a fɔ i ye k’o kosɔn, a ka hakɛw bɛɛ yafara a ma. U ma mɔgɔ min ka hakɛw bɛɛ yafa, kanuyasɔbɛ tena kɛ o dusu la.”—Luka 7:44-47.\nYezu t’a yirala ko kakalayako tɛ koo jugu ye dɛ! Nka, a b’a yirala ko minw nimisara u ka jurumubaw la ani u be lafiya ɲinina ale fɛ, a b’o mɔgɔw faamu ani a be makari u la. Miiri k’a filɛ o muso dusu lafiyara cogo min na tuma min na Yezu ko: “Ne y’i ka hakɛw yafa. . . . I kisira i ka lanaya kosɔn, taga hɛrɛ la.”—Luka 7:48, 50.\nSimɔn ye Yezu bisimila cogo di?\nMun na muso dɔ nana Yezu yɔrɔ ɲini?\nYezu ye ntalen kuma juman lo fɔ, ani a y’o kɔrɔ ɲɛfɔ cogo di?\nA ci dɔ ma A ci dɔ ma A ye kalan dɔ di yafali koo la\njy sap. 40 ɲɛɛ 100-101


Zer 7 AKKDC08 - Masaba kumana ne Zeremi fɛ ko: «Taga lɔ - Bible Search\nZer 6 Zer 8\n1Masaba kumana ne Zeremi fɛ ko:\n2«Taga lɔ n ka soo daa la ka kuma nin wango la: ‹Aw Zuda mara mɔgɔ minw bɛɛ be don ni daa nunu ye ka Masaba bato, aw bɛɛ ka tulo malɔ ne ka kuma la. 3Masaba, Setigi, Isirayɛli ka Ala ko aw ka yɛlɛmani don aw taamacogo n'aw ka kɛwaliw la, k'o la, ale ben'a to aw be sigi jamana nin kɔnɔ. 4Aw kana aw yɛrɛ nigɛ ni namarakuma ye ka to k'a fɔ ko: Yan ye Masaba ka soo ye, yan ye Masaba ka soo ye, yan ye Masaba ka soo ye! 5N'aw y'aw taamacogo n'aw ka kɛwaliw yɛlɛma sɔbɛ la, n'aw be hɔrɔnya kɛ aw mɔgɔɲɔgɔnw faan fɛ, 6n'aw te lonanw tɔɲɔ, ni falatɔw, ani firiyamusow, n'aw te mɔgɔ jalakibaliw faga yɔrɔ nin na, n'aw ye batofɛn wɛrɛw ye k'u to yen, min be bɔnɛ se aw ma, 7ne bɛn'a to aw ka sigi yan yɔrɔ la, ne tun ye jamana min di aw faaw ma kudayi. 8Nga aw b'aw jigi la namarakuma le kan, kuun te kuma minw na.\n9« ‹Mun! Aw be soɲali kɛ, ka mɔgɔw faga, ka kakalaya kɛ, ka kɛ seere galontigɛlaw ye. Aw be *Baali sɔn, aw te batofɛn minw lɔn, aw be taga u minɛ siya wɛrɛw fɛ. 10O bɛɛ kɔ, aw be sɔrɔ ka na lɔ ne ɲakɔrɔ soo nin kɔnɔ, ne tɔgɔ lara min kan, ka to k'a fɔ ko: An kisira, ka tila ka kojugu nunu bɛɛ ɲɔgɔn kɛ tugu. 11- Aw ka miiri la, ne ka soo nin ye soonw ka yɔrɔ ye wa? Ne ɲaa b'o le la. Ne Masaba le ko ten.\n12- « ‹Aw ka taga ne ka yɔrɔ la Silo, ne y'a kɛ ne tɔgɔ kɔnna ka to min kan. Ne ye min kɛ a la ne ka jama Isirayɛli ka juguya kosɔn, aw ka taga o filɛ. 13Ne Masaba ko: K'aw to koo nunu bɛɛ la, ne tora ka kuma aw fɛ, nga aw ma mɛnni kɛ, ne y'aw wele, nga aw ma jaabili kɛ. 14O kama, ne tɔgɔ lara soo min kan, aw b'aw jigi la min kan, ne ye yɔrɔ min di aw n'aw faaw ma, ne bena o kɛ i ko ne ye Silo kɛ cogo min na. 15Ne bena aw gwɛn ka bɔ ne ɲakɔrɔ i n'a fɔ ne y'aw badenw bɛɛ, Efarayimu kɔmɔgɔw bɔ n ɲakɔrɔ cogo min na.›\nAla ko a te mɛnni kɛ a ka mɔgɔw fɛ\n16«Zeremi, e kana ne daali u ye, kana tintin u ka koo la ne fɛ, bari ne tena mɛnni kɛ i fɛ. 17U be min kɛra Zeruzalɛmu bɔlɔnw na, ani Zuda mara dugu tɔw la, i ɲaa t'o la wa? 18- Deenw be lɔgɔ ɲini, faaw be tasuma mana, musow be mugu nɔɔni ka ŋɔmi yiran k'o di joo ma min be wele ko Sankolo kɔnɔ masamuso,c ani ka jii bɔn ka batofɛn wɛrɛw sɔn janko ka ne dusu dimi. 19U be ne lo dimina wa? Ne Masaba le ko ten. U t'u yɛrɛ ka koo nagasira ka maloya lase u yɛrɛ ma wa? 20O kama, ne Matigi, Masaba ko: Ne bena dimi. N ka dimi fariya bena sin yɔrɔ nin ma, ani mɔgɔw, ni begɛnw, ni yiriw, ani sɛnɛfɛnw ma. A bena kɛ i ko tasuma min te faga.»\nAla ka mɔgɔw t'a sago kɛ\n21Masaba, Setigi, Isirayɛli ka Ala ko: «Aw y'aw ka saraka jɛnita ni saraka tɔw sogo kori k'a ɲimi! 22Bari ne tun y'aw faaw bɔ Ezipiti jamana na waati min na, ne tun ma foyi fɔ u ye, n ma foyi ɲini u fɛ o saraka jɛnitaw ni saraka wɛrɛw la. 23Nga ne ye min ɲini u fɛ, o ye nin ye: N ko: ‹Aw ka mɛnni kɛ ne fɛ, o la, ne bena kɛ aw ka Ala ye, aw bena kɛ ne ka mɔgɔw ye. Ne ye sira min don aw seen kɔrɔ, aw k'o taama ka ɲa, aw bena hɛrɛ sɔrɔ.› 24Nga u ma mɛnni kɛ, u m'u tulo malɔ. U y'u tulo gwɛlɛya ka taama u yɛrɛ sago la ka kɛɲɛ n'u ka miiriyajuguw ye. Sanni u ka taga ɲa, u segira kɔfɛ.\n25«Kabini loon min na aw faaw bɔra Ezipiti jamana la fɔɔ ka na se bii ma, ne tora ka n ka baarakɛlaw, kiraw bɛɛ ci aw fɛ loon o loon. 26Nga u ma mɛnni kɛ ne fɛ, u m'u tulo malɔ. U y'u tulo gwɛlɛya, ka kojugu kɛ ka tɛmɛ u faaw kan.\n27«I bena kuma nin bɛɛ fɔ u ye, u tena mɛnni kɛ i fɛ. I bena u wele, u tena i jaabi. 28O la, a fɔ u ye ko: ‹A ye, siya nin te mɛnni kɛ Masaba a ka Ala fɛ, a te sɔn ladili ma. Tiɲɛ tununa pewu! Tiɲɛkuma t'u daa la tugu.›\n29«Aw kunsigi minw b'a yira ko aw ye ne taw ye, aw ka olu tigɛ ka fili, ka dusukasidɔnkili la kuluw kan. Bari ne Masaba te *filankuru fɛ min be ne dusu dimi.\n30«Zuda mara mɔgɔw ye kojugu kɛ ne ɲakɔrɔ. Ne Masaba le ko ten. Ne tɔgɔ lara soo min kan, u y'o ka joow bila o kɔnɔ, k'o nɔgɔ. 31- U ye sɔnnikɛyɔrɔ lalaga Bɛninɔn kɔkɛnɛ na, min tɔgɔ ko Tafɛti, waasa k'u dencɛw n'u denmusow kɛ sɔnnifɛnw ye k'u jɛni o yɔrɔ la. Ne m'o sira di, ne ma miiri o la ka ye.\n32«O la, loonw be na, ne Masaba le ko ten, mɔgɔ si ten'a fɔ tugu Tafɛti ni Bɛninɔmu kɔkɛnɛ, U ben'a wele ko Mɔgɔfaga kɔkɛnɛ. Tafɛti bena kɛ sudonyɔrɔ ye yɔrɔtanya kama. 33Siya nin suuw bena kɛ kɔnɔw ni sogow ka dumuni ye, mɔgɔ si tena u gwɛn. 34- Ne ben'a to nisɔndiya ni ɲanagwɛ be dabila, ni kɔɲɔya dɔnkiliw, Zeruzalɛmu bɔlɔnw na ni Zuda mara dugu tɔw kɔnɔ. Bari, jamana nin bena kɛ tomo ye.


Sad 28 AKKDC08 - «N'aw be sɔn Masaba aw ka Ala ka fɔta - Bible Search\nSad 27 Sad 29\n1- «N'aw be sɔn Masaba aw ka Ala ka fɔta ma sɔbɛ la, k'a ka kuma bɛɛ mara ka ɲa, ne be minw fɔra aw ye bii, Masaba aw ka Ala bena ɲafɛla di aw ma dugukolo kan siyaw bɛɛ kunna. 2N'aw be Masaba aw ka Ala ka fɔta mɛn, a bena hɛrɛ min kɛ aw ye, o filɛ:\n3Aw bena kɛ dubadenw ye dugu kɔnɔ ani kongo kɔnɔ.\n4Aw bena deen caaman sɔrɔ, ni suman caaman, aw ka begɛnw bena caya: aw ka misiw, n'aw ka sagaw.\n5Aw ka sinsinw n'aw ka sokɔnɔ bondow bena fa suman na.\n6Masaba bena taga n'aw ɲuman ye ka segi n'aw ɲuman ye.\n7«N'aw juguw wilila aw kama, Masaba ben'a kɛ aw be se u kɔrɔ. U bena na aw kama sira kelen fɛ, ka boli aw ɲa ka taga ni sira wolonwula ye.\n8«Masaba bena aw ka bondow fa, k'aw ka kokɛtaw bɛɛ ɲa. Masaba aw ka Ala be jamana min dira aw ma, a bena hɛrɛ kɛ aw ye o yɔrɔ la. 9N'aw ye Masaba aw ka Ala ka fɔtaw mara, k'a ka siraw taama, a bena aw kɛ a yɛrɛ tɔgɔla jama ye ka kɛɲɛ n'a ka layidu ye aw ye. 10O tuma na, dugukolo kan siyaw bɛɛ ben'a ye ko Masaba tɔgɔ lara aw kan, u bena siran aw ɲa fana. 11Masaba ye jamana min layidu ta aw bɛmaw ye ko a ben'a di aw ma, a bena hɛrɛ kɛ aw ye o yɔrɔ la, ka deen caaman di aw ma, k'aw ka begɛnw, n'aw ka sumanw caya. 12Masaba bena sankolo bondoɲumanw dayɛlɛ aw ye, waasa ka sanji bila ka na a natuma na aw ka jamana kɔnɔ, ani ka barika don aw ka bololabaaraw bɛɛ la.\n«Aw bena juru don siya caaman na, nga aw tena juru ta. 13Masaba bena aw bila siyaw bɛɛ ɲafɛ, aw tena to kɔfɛ. Ne be kuma min fɔra aw ye bii ka bɔ Masaba aw ka Ala fɛ, n'aw y'aw janto o la k'o mara ka ɲa, aw bena to mɔgɔw kunna tuma bɛɛ, aw tena jigi ka ye. 14Ne be min fɔra aw ye bii, aw kana jɛngɛ fewu ka bɔ o kan ka fɛɛn wɛrɛw bato.\n15- «Ne be Masaba aw ka Ala ka kuma n'a ka sariya minw bɛɛ fɔra aw ye bii, n'aw m'o mara ka ɲa, n'aw ma sɔn a ta ma, a bena kojugu minw lase aw ma, o filɛ nin ye:\n16Aw bena danga sɔrɔ dugu kɔnɔ, ani kongo kɔnɔ.\n17Aw bena danga sɔrɔ,\nsuman tena sɔrɔ aw ka sinsinw n'aw ka soo kɔnɔ bondow kɔnɔ.\n18Aw bena danga sɔrɔ,\naw tena deen caaman sɔrɔ.\nAw ka suman, n'aw ka misiw,\nn'aw ka sagaw tena caya.\n19Aw bena danga sɔrɔ aw ka kokɛtaw bɛɛ la.\n20«Aw bena koo o koo daminɛ, Masaba bena danga ni hakiliɲagami ni kɔrɔfɔli lase aw ma, fɔɔ aw ka halaki, ka tunu teliya la, bari aw bann'a la, o do ye kojugu ye.\n21«Aw bena don jamana min na k'a kɛ aw ta ye, Masaba bena banajuguw lase aw ma, fɔɔ k'aw bɛɛ ban ka bɔ a kɔnɔ pewu. 22Masaba bena aw sɛgɛn ni sɔgɔsɔgɔgwɛ ni farigwan ani jolijugu ye. A bena fɔɲɔ gwanninman wili ka jaa don aw ka yɔrɔ la, sumanw bena ja, walima u bena toli. O koow bɛɛ bena aw sɔrɔ fɔɔ aw ka tunu.\n23«Sankolo bena kɛ aw kunna i n'a fɔ zira, dugukolo bena kɛ aw seen kɔrɔ i n'a fɔ nigɛfin. 24Sanni Masaba ka sanji bila ka na aw ka jamana kɔnɔ, a bena buguri ni gwangwan jigi aw kan ka bɔ sankolo la, fɔɔ aw bɛɛ ka halaki.\n25«Masaba ben'a kɛ aw juguw ka se aw kɔrɔ. Aw bena taga u kama ni sira kelen ye, ka sɔrɔ ka boli ka segi ni sira wolonwula ye. Aw ka koo bena kɛ siranyako ye jamana tɔw bɛɛ fɛ. 26Aw suuw bena kɛ kɔnɔw ni waraw ka dumuni ye, mɔgɔ si tena sɔrɔ k'u gwɛn.\n27«Masaba bena Ezipitikaw ka sumuninw ɲɔgɔn bila aw la, ni jolijuguw, ni kaba ani fari ŋɛnɲɛbana, aw tena se ka minw furakɛ. 28A bena fatɔya, ni fiɲɛntɔya, ani hakiliɲagami bila aw la. 29Tilegwanfɛ, aw taamatɔ bena to ka mɔmɔni kɛ i n'a fɔ fiɲɛntɔ, dibi kɔnɔ. Aw ka koo si tena ɲa. Mɔgɔw bena to k'aw tɔɲɔ le, k'aw soɲa, mɔgɔ si tena na aw dɛmɛ.\n30«Ni aw dɔ ye muso dɔ maminɛ, mɔgɔ wɛrɛ bena jɛn n'a ye. N'i ye soo lɔ, i tena se ka sigi a kɔnɔ. N'i fana ye *ɛrɛzɛnforo bɔ, i tena se k'a deen fɔlɔw tigɛ yɛrɛ. 31U bena i ka misi faga i ɲana, nga i ten'a sogo dumu. I ka fali bena bɔsi i la, i tena se k'a sɔrɔ tugu. I juguw bena i ka sagaw minɛ, mɔgɔ si tena na i dɛmɛ. 32I dencɛw n'i denmusow bena don siya wɛrɛ bolo i ɲana. I bena sira filɛ ka dɛsɛ tile kuturu bɛɛ kɔnɔ fɔɔ k'i ɲaa ja, nga i tena se ka foyi kɛ. 33I te siya min lɔn, i ka sumanw, n'i ka baara tɔnɔ bɛɛ bena kɛ olu balofɛn ye. U bena aw tɔɲɔ, k'u fanga digi aw kan tuma bɛɛ. 34Aw bena min ye aw ɲakɔrɔ, o bena fatɔya bila aw la.\n35«Masaba bena sumuninjugu bila aw la, aw tena se ka minw furakɛ. U bena kɛ aw kunbiriw n'aw wotow la. U bena kɛ aw fari yɔrɔw bɛɛ la k'a ta sentigɛ la fɔɔ kungolo la.\n36«Masaba bena aw gwɛn ka taga jamana wɛrɛ la, aw n'aw bɛmaw ma min lɔn, aw n'aw ka masacɛ, aw ye min sigi aw kunna. O yɔrɔ la, aw bena joo yirilamanw, ni kabakurulamanw sɔn. 37Masaba bena aw gwɛn ka taga siya minw bɛɛ cɛma, aw bena kɛ kabakofɛn ye olu fɛ. U bena yɛlɛko aw la, k'aw lɔgɔbɔ.\n38«Aw bena suman caaman dan aw ka foro la, nga aw bena suman fitini le tigɛ, bari tɔɔnw ben'a cɛn. 39Aw bena ɛrɛzɛnforow bɔ, k'o sɛnɛ, nga aw tena o duvɛn min ani aw tena foyi sɔrɔ a deen tigɛtuma na fana, bari tumuw ben'a bɛɛ dumu. 40Olivuyiriw bena sɔrɔ aw ka jamana na, nga aw tena o tulu sɔrɔ k'aw yɛrɛ mɔn n'a ye, bari o deenw bena ben sanni u ka mɔ. 41Aw bena dencɛ ni denmusow wolo, nga u tena kɛ aw ta ye, bari, u bena taga jɔnya la. 42Tɔɔnw bena aw ka yiriw n'aw ka sumanw bɛɛ kɛ u ta ye.\n43«Lonan minw bena kɛ aw cɛma, olu bena kɛ aw kunna, aw bena to ka nagasi ka taga. 44Olu bena juru don aw la, nga aw tena juru don u la. Olu bena bila aw ɲafɛ, aw bena to kɔfɛ.\n45«N'aw ma Masaba aw ka Ala sago kɛ, n'aw m'a ka fɔtaw n'a ka sariyaw mara a ye minw fɔ aw ye, o danga nunu bɛɛ bena se aw ma, u bena tugu aw kɔ, fɔɔ k'aw sɔrɔ ani k'aw halaki. 46O koo nunu bena kɛ taamasiɲɛ ni kabako ye tuma bɛɛ aw n'aw kɔmɔgɔw fɛ.\n47«Fɛɛn bɛɛ tun be aw fɛ caaman tuma min na, aw ma baara kɛ Masaba aw ka Ala ye ni nisɔndiya ani dusuɲuman ye o waati la minkɛ, 48o la, Masaba bena aw jugu minw bila ka na aw kama, aw bena baara kɛ olu ye. Kɔngɔ ni minnɔgɔ bena kɛ aw la, aw farilakolon bena to, aw bena dɛsɛ haali. A bena sigɛnba la aw kan fɔɔ k'aw faga. 49A bena siya dɔ bila ka bɔ yɔrɔjan, aw tena minw ka siyakan mɛn, ka na aw kama i n'a fɔ duga be jigi k'a ka dumunifɛn ta cogo min na. U bena bɔ fɔɔ diɲɛ daan na. 50U bena kɛ mɔgɔ ɲanagwɛlɛnw ye, u tena mɔgɔkɔrɔbaw boɲa, walima ka hinɛ denmisɛnw na. 51U bena aw ka begɛnw deenw n'aw ka sumanw dumu, fɔɔ aw bɛɛ ka halaki. U tena suman foyi to aw fɛ, walima duvɛnkɛnɛ, walima tulu, walima aw ka misiw n'aw ka sagaw deenw, fɔɔ aw bɛɛ ka tunu.i 52U bena aw datugu aw ka duguw bɛɛ la aw ka jamana kɔnɔ yɔrɔ bɛɛ, k'aw kɛlɛ, fɔɔ aw jigi lanin be kogojan barikaman minw kan, olu ka ben. Masaba aw ka Ala be jamana min dira aw ma, u bena o duguw bɛɛ datugu.\n53«Aw juguw bena tɔɔrɔ minw lase aw ma k'aw datugunin to u fɛ, Masaba aw ka Ala ye dencɛ ni denmuso minw di aw ma, aw bena olu dumu o tɔɔrɔ nunu kosɔn. 54Cɛɛ min ka ɲi n'aw bɛɛ ye, ni nigwɛlɛya man d'a ye, a muso min koo ka d'a ye, n'a deen minw tora, a bena olu n'a badenw filɛ n'a ɲajugu ye. 55A b'a ka deen minw dumuna, a tena sɔn k'o sogo dɔ di olu ma, bari o dumuni nin dɔrɔn le b'a bolo. Aw juguw bena sigi k'aw ka duguw bɛɛ datugu k'aw tɔɔrɔ tuma min na, o waati lo. 56Muso min ka ɲi bɛɛ ye aw cɛma, ni nigwɛlɛya man d'a ye, fɔɔ a te sɔn k'a sentigɛ bila duguma, a cɛɛ min koo ka d'a ye, a bena ale n'a yɛrɛ dencɛ, walima a yɛrɛ denmuso filɛ n'a ɲajugu ye. 57- Hali a ye deen min wolo sisan sisan, ani donso min bɔr'a seen fila cɛ, a bena dogo k'o kɛ dumuni ye gwɛlɛya kosɔn, aw juguw bena min lase aw ma aw ka duguw kɔnɔ.\n58«Ni aw ma banba ka sariya nin kumaw bɛɛ bato, minw be sɛbɛ nin kɔnɔ, n'aw ma siran Masaba aw ka Ala ɲa, ale min ka bon n'a siranya be mɔgɔw minɛ, 59Masaba bena bana kabakomanw lase aw, n'aw kɔmɔgɔw ma. A bena jolijugu ni banajuguw bila aw la, minw ban man di. 60Aw tun be siran bana minw bɛɛ ɲa Ezipiti, a bena olu bila aw la, ani o bena se aw kɔrɔ. 61Hali bana ni jolijugu minw bɛɛ koo ma fɔ sariyasɛbɛ nin kɔnɔ, Masaba bena olu bila aw la fɔɔ aw bɛɛ ka halaki. 62Aw minw tun ka ca i n'a fɔ lolow, aw tɔɔ bena to mɔgɔ damani dɔrɔn ye, bari aw ma sɔn Masaba aw ka Ala ka kuma ma. 63A tun diyara Masaba ye ka hɛrɛ kɛ aw ye, ani k'aw caya cogo min na, o cogo kelen na, a bena diy'a ye k'aw halaki, ani k'aw sii tunu. Aw be ɲini ka don yɔrɔ min na k'a kɛ aw ta ye, u bena aw gwɛn ka bɔ o yɔrɔ la.\n64«Masaba bena aw yɛrɛkɛ siyaw bɛɛ cɛma, k'a ta dugukolo faan dɔ fɛ ka ta'a bila faan wɛrɛ fɛ. O yɔrɔ la, aw bena fɛɛn wɛrɛw bato, joo yirilamanw ani kabakurulamanw, aw ni aw bɛmaw tun te minw lɔn. 65Siya nunu cɛma, aw ɲaa tena suma, seen layɔrɔ tena sɔrɔ aw fɛ. Masaba bena aw jaa wili, aw tena yeli kɛ tugu, ani aw fari bena faga. 66Aw bena siga aw nii koo la, siranya bena aw minɛ suu ni tile, aw bena kɔrɔtɔ aw nii koo la. 67Aw ɲaa bena la koo minw kan, o siranya bena aw minɛ, o kosɔn, aw ben'a fɔ sɔgɔma ko: ‹Suu bena ko tuma jumɛn?› K'a fɔ sufɛ ko: ‹Dugu bena gwɛ tuma jumɛn?›\n68«Masaba ben'a kɛ aw be kɔsegi Ezipiti jamana na kurunbaw kɔnɔ. K'a sɔrɔ ne tun y'a fɔ ko aw tena o jamana nin ye tugu. O yɔrɔ la, aw bena jija k'aw yɛrɛ feere aw juguw ma i n'a fɔ jɔɔnw, cɛɛ fara musow kan, nga mɔgɔ si tena aw san.»\n69Bɛnkumaw filɛ nin ye, Masaba ye min fɔ Musa ye ko a k'a kɛ ni Isirayɛlidenw ye Mowabu jamana na, ka fara bɛɛn kan, a ye min kɛ n'u ye *Orɛbu kulu kan.


Yezu ye ntalen min la sanukuru tan koo la | Yezu ka ɲɛnamaya\nYezu ye ntalen min la sanukuru tan koo la\nYezu be tagara Zeruzalɛmu. Nka, a be komi ale n’a ka kalandenw bele be Zase ka soo kɔnɔ. A ka kalandenw b’a miiri ko yanni dɔɔni, “Ala ka masaya” bena sigi ani Yezu bena kɛ a Masacɛ ye (Luka 19:11). Yezu ye min fɔ o Masaya ani a yɛrɛ saya koo la, u m’o faamu ka ɲɛ. O kama, Yezu ye ntalen dɔ la walisa k’u dɛmɛ u k’a faamu k’o Masaya tɛna sigi sisan.\nA ko: “Faamanden dɔ tagara jamanajan dɔ la walisa ka masaya sɔrɔ ani ka kɔsegi.” (Luka 19:12, NW). O voyazi tun bena mɛɛn. Siga t’a la, Yezu lo ye o “faamanden” ye min “tagara jamanajan” dɔ la, o kɔrɔ sankolo la. O yɔrɔ la, a Facɛ bena a kɛ Masacɛ ye.\nO ntalen na, sanni o “faamanden” ka taga, a y’a ka baaraden mɔgɔ tan weele ani ka sanukuru kelen kelen di u bɛɛ ma. A y’a fɔ u ye “k’u ka jago kɛ n’o ye fɔɔ ale ka taga ka na.” (Luka 19:13). Sanukuru ye fɛɛn sɔngɔ gwɛlɛ lo ye. A sɔngɔ be forokɔnɔ baarakɛla ka kalo saba sara bɔ.\nN’a sɔrɔ Yezu ka kalandenw y’a faamu k’olu lo y’o baaraden mɔgɔ tan nunu ye sabu Yezu tun kɔnna k’u suma ni sumantigɛlaw ye (Matiyo 9:35-38). Tiɲɛn lo ko Yezu m’a ɲini u fɛ k’u ka taga suman tigɛ yɛrɛ yɛrɛ la. Nka, o sumantigɛ tun ye ka mɔgɔ wɛrɛw dɛmɛ, olu fana ka kɛ Krista ka kalandenw ye walisa u ka mara kɛ Ala ka Masaya kɔnɔ. Kalandenw ye u bololafɛnw, u ka wagati ani u ka fanga bɛɛ kɛ k’o baara dafa.\nYezu ye mun lo fɔ tugun o ntalen na? A ko faamanden nin “koo tun man di a ka jamana mɔgɔw ye. A taanin kɔ, olu ye mɔgɔw bila ka taga fɔ masacɛba ye k’olu t’a fɛ cɛɛ nin be kɛ u ka masa ye.” (Luka 19:14). Yezu ka kalandenw tun b’a lɔn ko Yahutuw ma sɔn Yezu la, dɔw yɛrɛ y’a ɲini k’a faga. Yezu sanin kɔ ani a taganin kɔ sankolo la, Yahutuw fanba y’a ka kalandenw tɔɔrɔ. O cogo la, u y’a yira ko u t’a fɛ Yezu ka kɛ u ka Masacɛ ye.—Zan 19:15, 16; Kɛwaliw 4:13-18; 5:40.\nBaaraden mɔgɔ tan nunu ye mun lo kɛ n’u ka sanukuruw ye sanni faamanden ka “masaya sɔrɔ ani ka kɔsegi”? Yezu ko masaya sɔrɔnin kɔ, faamanden “segira ka ta’a ka jamana na. A tun ye sanukuru di a ka baaraden minw ma, a ye mɔgɔ bila ka taga olu wele. U ye tɔnɔ minw sɔrɔ, a tun b’a fɛ k’o lɔn. Baaraden min kɔnna ka na, ale y’a fɔ masacɛ ye ko: ‘I ye sanukuru min di ne ma, ne y’a ɲɔgɔn tan sɔrɔ tɔnɔ ye.’ Masacɛ y’a fɔ a ye ko: ‘O ɲana, i ye baaradenɲuman ye. I kɛra mɔgɔsɔbɛ ye kofitini na minkɛ, n b’i sigi dugu tan kunna.’ Baaraden min tugura, ale y’a fɔ masacɛ ye ko: ‘I ye sanukuru min di ne ma, ne ye a ɲɔgɔn duuru sɔrɔ tɔnɔ ye.’ Masacɛ y’a fɔ o fana ye ko: ‘N b’i sigi dugu duuru kunna.’”—Luka 19:15-19.\nI ko baaraden ɲumanw, Yezu ka kalandenw ka ɲi ka baara kɛ bɛrɛbɛrɛ n’u bololafɛnw, u ka wagati ani u ka fanga ye walisa ka mɔgɔ caaman dɛmɛ u ka kɛ Krista ka kalandenw ye. N’u y’o kɛ, u be se ka la a la ko u koo bena diya Krista ye ani a bena u duga u ka kisɛya kosɔn. Tiɲɛn lo ko Yezu ka kalandenw bɛɛ ka koow cogoya ani u ka setigiya tɛ kelen ye. Nka, Yezu siginin kɔ Masaya la, u ye jijali min kɛ waajuli baara la, a tɛna ɲinɛ o kɔ, ani a bena u duga o kosɔn.—Matiyo 28:19, 20.\nWalisa k’a ka ntalen kuma kuncɛ, Yezu ye baaraden wɛrɛ kofɔ min ka kokɛcogo be dan na tɔɔw la. A ko: “[Baaraden] wɛrɛ nana k’a fɔ masacɛ ye ko: ‘I ye sanukuru min di ne ma, o filɛ nin ye. Ne tun y’a don [fani kɔnɔ] k’a mara ka ɲa. Ne tun be siran i ɲa bari i ka koo ka gwɛlɛ. I ma fɛɛn min kalifa mɔgɔ ma, i b’o le koo ɲininga a tigi fɛ. I ma danni kɛ foro min na, i b’o yɔrɔ lo suman tigɛ.’ Masacɛ y’a fɔ a ye ko: ‘Baaradenjugu, ne bena i kiti ka kɛɲɛ n’i yɛrɛ ka kuma ye. I tun y’a lɔn ko ne ka koo ka gwɛlɛ, ko ne ma fɛɛn min kalifa, ko n b’o lo koo ɲininga, ko ne ma danni kɛ foro min na, ko n b’a fɛ o suman be kɛ n ta ye. Mun na i ma ne ka sanu kalifa warimaralaw ma? N’i tun y’o kɛ, ne tun bena segi ka na n ka sanu n’a tɔnɔ sɔrɔ.’ O kɔ, minw tun be yen, masacɛ y’a fɔ olu ye k’u ka sanukuru nin bɔsi a la, k’a di tantigi ma.”—Luka 19:20-24.\nKomi o cɛɛ ma sɔn ka baara kɛ ani ka tɔnɔ sɔrɔ, o kama, o kɛra bɔnɛ ye a ma. Cidenw kɔrɔtɔnin lo Yezu ka sigi Ala ka Masaya kun na. O kama, Yezu ye min fɔ baaraden laban koo la, n’a sɔrɔ o ye kalandenw dɛmɛ k’a faamu ko n’u ma jijaliba kɛ, u tɛna mara kɛ ni Yezu ye.\nSiga t’a la, Yezu ka kumaw ye kalanden kantigiw jija u ye dɔ fara u ka kisɛya kan. Yezu y’a ka ntalen kuma kuncɛ ko: “Ne b’a fɔ aw ye ko fɛɛn be mɔgɔ min fɛ, dɔ bena d’o tigi ma ka fara a ta kan, nga fɛɛn te min fɛ, hali dɔɔni min b’a fɛ, o bena bɔsi a la.” A y’a fɔ fana ko a jugu minw t’a fɛ ale “ka kɛ u ka masacɛ ye,” olu bena halaki. O kɔ, Yezu ye sira minɛ ka taga Zeruzalɛmu.—Luka 19:26-28.\nMun lo ye Yezu lasun ka ntalen dɔ la sanukuruw koo la?\nJɔn lo ye “faamanden” ye ani a tagara jamana juman lo la?\nBaaradenw ye jɔn lo ye? Masacɛ dencɛ koo tun man di jamanaden minw ye, olu ye jɔn ye?\nFaranfasi juman lo be baaraden nunu cɛ: u ye minw duga ani u ye min ka sanukuru bɔsi a la?\nA ci dɔ ma A ci dɔ ma Yezu ye ntalen min la sanukuru tan koo la\njy sap. 100 ɲɛɛ 232-233


Damina 1, Jula NT of Côte d’Ivoire (DYU) | The Bible App\nAla ka dunuɲa dan cogo min na\n1Fɔlɔfɔlɔ, Ala ka sankolo dan, ka dugukolo dan.\n2Dugukolo tun ma labɛn fɔlɔ; a lakolonba tun lo. Ji dunba le tun bɛ yi; a yɔrɔ bɛɛ tun ye dibi le ye. Nka Ala Nin tun bɛ lamagara jiw kunna.\n3Ala ko: «Yeelen ye bɔ!» Yeelen bɔra. 4Ala k’a ye ko yeelen ka ɲi. A ka yeelen ni dibi faran ka o bɔ ɲɔgɔn na. 5A ka yeelen wele ko «tere», ka dibi wele ko «su». Ayiwa, su kora ka o dugu gbɛ; o kɛra lon fɔlɔ ye.\n6O kɔ, Ala ko tuun ko: «Furancɛ dɔ ye kɛ jiw cɛ ma, ka jiw taran fla ye ka o bɔ ɲɔgɔn na.» 7Ala ka o furancɛ kɛ. Ji minw bɛ san fɛ, ani ji minw bɛ dugu ma, a ka olugu faran ka o bɔ ɲɔgɔn na, ka furancɛ kɛ o cɛ ma. Ala k’a fɔ cogo min na, a kɛra ten. 8Ala ka o furancɛ wele ko «sankolo». Ayiwa, su kora ka o dugu gbɛ; o kɛra lon flanan ye.\n9O kɔ, Ala ko tuun ko: «Ji minw bɛ sankolo jukɔrɔ, olugu bɛɛ ye lajɛn yɔrɔ kelen na; yɔrɔ tɔ ye kɛ yɔrɔjalan ye.» Ala k’a fɔ cogo min na, a kɛra ten. 10Ala ka yɔrɔjalan wele ko «dugukolo»; jiw bɛɛ lajɛnna yɔrɔ min na, a ka o wele ko «kɔgɔji». Ala k’a ye ko o ka ɲi.\n11Ayiwa, Ala ko, ko binw ye falen dugukolo kan, ka o kisɛw kɛ o ra; ko yiridentaw fana ye wuri, ka den ka kaɲa ni o suguyaw ye, kisɛw walama kolo bɛ kɛ minw denw na. Ala k’a fɔ cogo min na, a kɛra ten. 12Dugukolo ka binw bɔ ka o kisɛw kɛ o ra ka kaɲa ni o suguyaw ye. Yiriw fana wurira, ka den, ka o kisɛw, walama o kolow kɛ o denw na, ka kaɲa ni o suguyaw ye. Ala k’a ye ko o ka ɲi. 13Ayiwa, su kora ka o dugu gbɛ. O kɛra lon sabanan ye.\n14Ala ko, ko fɛn minw bɛ yeelen bɔ, olugu ye kɛ sankolo ra, ka tere ni su faranfasi ka o bɔ ɲɔgɔn na. O ye kɛ tagamasiyɛn ye ka wagatiw yira, ka lonw yira, ani ka sanw yira. 15O fɛnw ye kɛ sankolo kɔnɔ, ka yeelen bɔ dugukolo kan. Ayiwa, Ala k’a fɔ cogo min na, a kɛra ten. 16Ala ka yeelenbɔnan belebele fla kɛ. A bɛɛ ra belebeleba, a ka o sigi terefɛwagati kunna; ka fitini sigi sufɛwagati kunna. A ka lolow fana kɛ. 17Ala ka o fɛnw bla sankolo ra, janko o ye yeelen bɔ dugukolo kan. 18A ka kelen sigi terefɛwagati kunna, ka kelen sigi sufɛwagati kunna, janko o ye yeelen ni dibi faran ka bɔ ɲɔgɔn na. Ala k’a ye ko o ka ɲi. 19Su kora, ka o dugu gbɛ. O kɛra lon naaninan ye.\n20Ayiwa, Ala ko: «Fɛnɲanaman dɔw ye kɛ jiw ra, ka caya. Kɔnɔw fana ye wuri san ni dugu cɛ.» 21Ala ka kɔgɔji danfɛn barakamanw dan, ani jirafɛn ɲanaman tɔw bɛɛ; o fɛnw bɛɛ kɛra ji ra caman, ka kaɲa ni o suguyaw ye. Ala ka kɔnɔw fana dan, ka kaɲa ni o suguyaw ye. A k’a ye ko o ka ɲi. 22Ala ka baraka don o ra, ko o ye woro, ka caya ka kɔgɔjiw fa. A ko kɔnɔw fana ye caya dugukolo kan. 23Ayiwa, su kora, ka o dugu gbɛ. O kɛra lon loorunan ye.\n24Ala ko tuun ko fɛnɲanamanw ye kɛ dugukolo kan ka kaɲa ni o suguyaw ye: bɛganw, ani kongosogow, ani fɛn minw bɛ fofo, o bɛɛ ni o suguya. Ala k’a fɔ cogo min na, a kɛra ten.\n25Ala ka kongosogow bɛɛ dan, o bɛɛ ni o suguya, ka bɛganw dan, o bɛɛ ni o suguya, ani fɛn minw bɛ fofo, o bɛɛ ni o suguya. Ala k’a ye ko o ka ɲi.\n26O bɛɛ kɔ, Ala ko: «Ayiwa, sisan, an ye mɔgɔ dan ka kaɲa ni an yɛrɛ cogo ye, a ye bɔ an fɛ, janko ale ye kɛ jɛgɛw bɛɛ kunna, ka kɛ kɔnɔw kunna, ka kɛ bɛganw ni kongosogow kunna, ka sigi dugukolo bɛɛ kunna, ani fɛnɲanaman minw bɛɛ bɛ dugukolo kan.»\n27Ala ka mɔgɔ dan ka kaɲa ni a yɛrɛ cogo ye;\na k’a dan ka kaɲa ni ale Ala yɛrɛ cogo ye.\nA ka o dan, cɛ ni muso.\n28Ala ka baraka don o ra; a ko: «Aw ye den caman sɔrɔ, ka caya ka dugukolo yɔrɔ bɛɛ fa, ka aw ta fanga sigi dugukolo kan, ka kɛ jɛgɛw bɛɛ kunna, ani kɔnɔw, ani fɛnɲanaman o fɛnɲanaman bɛ dugukolo kan.»\n29Ala k’a fɔ o ye tuun ko: «A flɛ, bin o bin bɛ falen dugukolo kan, ani a den, ani yiri o yiri bɛ den, k’a kisɛw, walama a kolo kɛ a denw kɔnɔ, ne bɛ o bɛɛ di aw ma, o bɛ kɛ aw ta baro ye. 30Dugukolo bɛganw bɛɛ, ani kɔnɔw bɛɛ, ani fɛnɲanaman o fɛnɲanaman bɛ dugukolo kan, o kɔrɔ ye ko fɛn o fɛn bɛ nɛnɛkiri, ne bɛ bin di olugu ma, ka o kɛ o ta baro ye.» Ayiwa, Ala k’a fɔ cogo min na, a kɛra ten.\n31Ala tun ka fɛn o fɛn kɛ, a ka o bɛɛ flɛ, k’a ye ko o bɛɛ ka ɲi kosɛbɛ. Su kora, ka o dugu gbɛ; o kɛra lon wɔɔrɔnan ye.\nLearn More About Jula NT of Côte d’Ivoire\nExplore Damina 1 by Verse


Mountain Dew Soda Zero Sugar - 20 Fl. Oz. - Jewel-Osco


Luka 19 AKKDC08 - Yezu sera Zeriko. A tun be dugu - Bible Search\nYezu be taga Zase ka soo\n1Yezu sera Zeriko. A tun be dugu cɛtigɛra tuma min na, 2lɛnpominɛlaw ka kuntigi dɔ tun be yen, a tɔgɔ ko Zase. Nafolobatigi tun lo. 3A tun b'a fɛ k'a ɲaa la Yezu kan k'a lɔn, nga a tun te se k'a ye jama kosɔn, bari ale Zase tun ka surun. 4A dɛsɛra ka boli ka taga yɛlɛ torosun dɔ kan ɲafɛ waasa a ka se ka Yezu ye, bari a tun ka kan ka tɛmɛ yen. 5Yezu sera o yɔrɔ la tuma min na, a y'a ɲaa kɔrɔta k'a fɔ a ye ko: «Zase, jigi joona joona. Wajibi lo ne ka jigi i ka soo bii.»\n6Zase jigira joona joona ka taga n'a ye a ka soo ni nisɔndiya ye. 7Mɔgɔ minw bɛɛ ye u taatɔ ye, u tun be ŋunuŋunu ko: «Cɛɛ nin be tagara jigi hakɛkɛla fɛ.»\n8Nga Zase y'a fɔ Matigi ye ko: «Matigi, sisan ne bena n ka nafolo tilancɛ di fantanw ma, ni ne ye mɔgɔ min namara, ne bena o ɲɔgɔn naani segi a tigi ma.»\n9O la, Yezu ko: «Kisili sera soo nin kɔnɔ bii, bari ale fana ye Ibrayima ka deen dɔ ye. 10- Mɔgɔ Dencɛ nana ka mɔgɔ tununinw lo yaala k'u kisi.»\nMasacɛ dɔ ka deen talen\n11Mɔgɔ minw tun be Yezu lamɛnna, olu kɔni tun be miirila ko Ala ka masaya tun bena yira o waati yɛrɛ la. O y'a sɔrɔ, a tun surunyana Zeruzalɛmu na, o la, Yezu ye talen la u ye 12ko: «Masacɛ dɔ ka deen tagara jamanajan dɔ la masacɛw bɛɛ kuntigi fɛ k'a fɔ a ye ko n'a ye sira di, ale b'a fɛ ka sigi a facɛ nɔɔ na masaya la. N'a ye sira sɔrɔ o yɔrɔ la, a be kɔsegi a yɛrɛ ka dugu la ka sigi masaya la. 13Sanni a ka taga, a y'a ka baaradenw mɔgɔ tan wele ka sanukuru kelen kelen di u kelen kelen bɛɛ ma k'a fɔ u ye k'u ka jago kɛ n'o ye fɔɔ ale ka taga ka na. 14Nga a koo tun man di a ka jamana mɔgɔw ye. A taanin kɔ, olu ye mɔgɔw bila ka taga fɔ masacɛba ye k'olu t'a fɛ cɛɛ nin be kɛ u ka masa ye.\n15«O n'a ta bɛɛ, masacɛba sɔnna ko a ka kɛ masacɛ ye. O kɔ, a segira ka ta'a ka jamana na. A tun ye sanukuru di a ka baaraden minw ma, a ye mɔgɔ bila ka taga olu wele. U ye tɔnɔ minw sɔrɔ, a tun b'a fɛ k'o lɔn. 16Baaraden min kɔnna ka na, ale y'a fɔ masacɛ ye ko: ‹I ye sanukuru min di ne ma, ne y'a ɲɔgɔn tan sɔrɔ tɔnɔ ye.› 17Masacɛ y'a fɔ a ye ko: ‹O ɲana, i ye baaradenɲuman ye. I kɛra mɔgɔsɔbɛ ye kofitini na minkɛ, n b'i sigi dugu tan kunna.› 18Baaraden min tugura, ale y'a fɔ masacɛ ye ko: ‹I ye sanukuru min di ne ma, ne ye a ɲɔgɔn duuru sɔrɔ tɔnɔ ye.› 19Masacɛ y'a fɔ o fana ye ko: ‹N b'i sigi dugu duuru kunna.›\n20«Dɔ wɛrɛ nana k'a fɔ masacɛ ye ko: ‹I ye sanukuru min di ne ma, o filɛ nin ye. Ne tun y'a don kɔɔrimugu la k'a mara ka ɲa. 21Ne tun be siran i ɲa bari i ka koo ka gwɛlɛ. I ma fɛɛn min kalifa mɔgɔ ma, i b'o le koo ɲininga a tigi fɛ. I ma danni kɛ foro min na, i b'o yɔrɔ lo suman tigɛ.› 22Masacɛ y'a fɔ a ye ko: ‹Baaradenjugu, ne bena i kiti ka kɛɲɛ n'i yɛrɛ ka kuma ye. I tun y'a lɔn ko ne ka koo ka gwɛlɛ, ko ne ma fɛɛn min kalifa, ko n b'o lo koo ɲininga, ko ne ma danni kɛ foro min na, ko n b'a fɛ o suman be kɛ n ta ye. 23Mun na i ma ne ka sanu kalifa warimaralaw ma? N'i tun y'o kɛ, ne tun bena segi ka na n ka sanu n'a tɔnɔ sɔrɔ.›\n24«O kɔ, minw tun be yen, masacɛ y'a fɔ olu ye k'u ka sanukuru nin bɔsi a la, k'a di tantigi ma. 25U y'a fɔ masacɛ ye ko: ‹O sanukuru nin ɲɔgɔn tan b'ale bolo ka ban!› 26- Masacɛ y'u jaabi ko: ‹Ne b'a fɔ aw ye ko fɛɛn be mɔgɔ min fɛ, dɔ bena d'o tigi ma ka fara a ta kan, nga fɛɛn te min fɛ, hali dɔɔni min b'a fɛ, o bena bɔsi a la. 27Sisan, ne jugu minw tun t'a fɛ ne ka kɛ u ka masacɛ ye, aw ka na ni olu ye yan k'u faga ne ɲana.› »\n28Yezu kumana ten ka ban tuma min na, a tɛmɛna u ɲa, u ye sira minɛ ka taga Zeruzalɛmu.\nYezu be donna Zeruzalɛmu\n(Mat 21.1-11,15-17; Mar 11.1-10; Zan 12.12-16)\n29Yezu n'a kɔfɛmɔgɔw surunyana Bɛtifaze ni Betani la Olivuyirikulu gɛrɛfɛ. A ye kalandenw fila ci 30k'a fɔ u ye ko: «Aw ye taga ɲafɛ dugu nin na. Aw dontɔ, aw bena faliden dɔ sirinin ye, mɔgɔ si ma deli ka yɛlɛ min kan fɔlɔ. Aw k'a foni ka na n'a ye. 31Ni mɔgɔ dɔ y'aw ɲininga ko mun na aw b'a foni, aw k'o tigi jaabi ko Matigi mako le b'a la.»\n32Ciden nunu tagara faliden sɔrɔ i ko Yezu tun y'a fɔ u ye cogo min na. 33U k'u b'a foni, falitigiw y'u ɲininga ko: «Mun na aw be faliden nin fonina?»\n34U y'u jaabi ko Matigi mako le b'a la. 35O kɔ, u tagara ni faliden ye Yezu fɛ. U y'u ka faniw la a kɔɔ la, Yezu ka sɔrɔ ka yɛlɛ a kan. 36Yezu taatɔ, mɔgɔw tun b'u ka faniw lala sira kan k'a boɲa.\n37K'u to kulu nin kan, u surunyana a jigijigi la tuma min na, a ka kalandenw bɛɛ lajɛnnin nisɔn diyara k'a daminɛ ka Ala tanu kosɔbɛ a ka kabako kɛninw bɛɛ kosɔn. 38- U tun b'a fɔ ko: «Masacɛ min be nana Matigi tɔgɔ la, Ala ka barika don o la. Hɛrɛ ka kɛ sankolo la, tanuli ka kɛ Ala ye fɔɔ ka se sankolo la!»\n39*Fariziɲɛ dɔw tora jama cɛma k'a fɔ Yezu ye ko: «Karamɔgɔ, a fɔ i ka kalandenw ye k'u ka mankan dabila.»\n40Yezu y'u jaabi ko: «Ne b'a fɔ aw ye ko hali n'u jera, kabakuruw bena mankan kɛ.»\nYezu ko Zeruzalɛmu bena halaki\n41Yezu surunyana ka Zeruzalɛmu ye tuma min na, a kasira. 42A y'a fɔ ko: «Zeruzalɛmukaw, koo min be se ka hɛrɛ d'aw ma, n'aw tun b'o lɔn bii yɛrɛ, o tun bena ɲa. Nga, aw te foyi lɔnna o la. 43Loon dɔ bena se, aw juguw bena dogoyɔrɔw lalaga k'aw lamini, k'aw dɛrɛ faan bɛɛ la. 44U bena aw ka dugu n'aw yɛrɛ bɛɛ halaki, u bena boonw bɛɛ ci. O koow bɛɛ bena aw sɔrɔ, bari Ala tun b'a fɛ k'aw dɛmɛ waati min na, aw ma sɔn.»\n(Mat 21.12-13; Mar 11.15-19; Zan 2.13-16)\n45Yezu tagara don Alabatosoba kɔnɔ, a y'a daminɛ ka jagokɛlaw gwɛn ka bɔ yen. 46- A ko u ma: «A fɔra Ala ka kuma na ko: ‹Ne ka soo bena kɛ daalilikɛyɔrɔ ye.› Nga, aw kɔni y'a kɛ soonw ka yɔrɔ ye.»\n47- Yezu tun be mɔgɔw kalan loon o loon Alabatosoba kɔnɔ. Sarakalasebagaw ni sariya karamɔgɔw ani zuwifuw ka mɔgɔbabaw tun b'a fagacogo ɲinina. 48Nga, u tun ben'a kɛ cogo min na, u m'o lɔn, bari a dalakan tun ka di jama bɛɛ ye.


Lok fɔlɔ 9 AKKDC08 - Isirayɛlidenw bɛɛ tɔgɔ tun sɛbɛnna - Bible Search\nLok fɔlɔ 8 Lok fɔlɔ 10\nLok fɔlɔ 9\nMɔgɔ minw kɔsegira Zeruzalɛmu\n1Isirayɛlidenw bɛɛ tɔgɔ tun sɛbɛnna Isirayɛli mara masacɛw ka kitabu kɔnɔ.\nZuda mara mɔgɔw minɛna ka taga Babilɔni jɔnya la, u ka tilenbaliya kosɔn. 2- Mɔgɔ minw kɔnna ka kɔsegi ka na sigi u ka duguw kɔnɔ, ani k'u ka yɔrɔ tigiya kɛ, olu ye Isirayɛliden mɔgɔ gwansanw ye fɔlɔ. O kɔ, sarakalasebagaw tugura, o kɔ, Levi kɔmɔgɔ tɔw, ani Alabatoso kɔnɔ baarakɛlaw.\n3Zuda kɔmɔgɔ dɔw ni Bɛnzamɛn ta, ni Efarayimu ta, ani Manase ta dɔw tun siginin be Zeruzalɛmu.\n4Zuda deen Pɛrɛti kɔmɔgɔw cɛma, Bani deen Imuri deen Omuri deen Amiwudi dencɛ Utayi tun be yen. 5Sela ka fadenyabolo la, Azaya tun ye deen fɔlɔ ye, ale deenw tun be yen. 6Zera ka fadenyabolo la, a deen Yewuyɛli tun be yen. Zuda kɔmɔgɔw tun ye mɔgɔ kɛmɛ wɔɔrɔ ni bi kɔnɔntɔn ye.\n7Bɛnzamɛn kɔmɔgɔw cɛma, olu tun ye Asenuwa deen Odawiya deen Mesulamu dencɛ Salu ye, 8ni Yerowamu dencɛ Yibineya, ni Mikiri deen Uzi dencɛ Ela, ani Yibiniya deen Erewuyɛli deen Sefatiya dencɛ Mesulamu. 9Ka kɛɲɛ n'u buruju ye, Bɛnzamɛn kɔmɔgɔw tun ye mɔgɔ kɛmɛ kɔnɔntɔn ni bi duuru ni wɔɔrɔ ye. O mɔgɔ nunu bɛɛ tun ye gwatigiw ye.\nSarakalasebaga minw kɔsegira\n10Sarakalasebagaw cɛma, minw tun be yen, olu ye: Yedaya ni Yoyaribu, ni Yakin, 11ani Ala ka soo kuntigi Ayitubi deen Merayɔti deen Sadɔki deen Mesulamu deen Ilikiya dencɛ Azariya, 12ani Malikiya deen Pasewuri deen Yerowamu dencɛ Adaya, ni Imɛri deen Mesilemiti deen Mesulamu deen Yazera deen Adiyɛli dencɛ Masayi. 13Gwatigiw ni sarakalasebaga tɔw tun ye mɔgɔ waa kelen ni kɛmɛ wolonwula ni bi wɔɔrɔ (1 760) ye. Cɛfariw tun lo minw be Ala ka soo kɔnɔ baara kɛ.\nLevi kɔmɔgɔ minw kɔsegira\n14Levi kɔmɔgɔw cɛma, Merari ka fadenyabolo la, Asabiya deen Azirikamu deen Asuba dencɛ Semaya tun be yen. 15Bakibakari ni Ɛrɛsi, ni Galali, ani Azafu deen Zikiri deen Mika dencɛ Mataniya fana tun be yen. 16Yedutun deen Galali deen Semaya dencɛ Obadiya fana tun be yen, ani Ɛlikana deen Aza dencɛ Berekiya, ale tun siginin be Netofa mara la.\nKɔlɔsibaga minw kɔsegira\n17Minw tun be yen daa kɔlɔsibagaw cɛma, o ye Salumu ye, ni Akubu ni Talimɔn, ani Ayiman n'u balimaw. Salumu le tun ye u kuntigi ye. 18Hali ka na se bii ma, olu le be lɔ masacɛ ka donda la Alabatoso kɔnɔ, kɔrɔn ɲafan fɛ. Olu fana le tun be Levi kɔmɔgɔw sigiyɔrɔ kɔlɔsi. 19Kore deen Ebiyazafu deen Kore dencɛ Salumu n'a balima tigitigiw, minw ye Kore kɔmɔgɔw ye, u ka baara tun ye Ɲɔgɔnkunbɛn fanibugu daa kɔlɔsili ye. O baara le tun dira u faaw ma k'u ka to ka Masaba ka sigiyɔrɔ kɔlɔsi. 20Eleyazari dencɛ Pinasi le tun y'u kuntigi ye fɔlɔfɔlɔ. Masaba tun be n'a ye. 21Mesɛlɛmiya dencɛ Zakari tun ye Ɲɔgɔnkunbɛn fanibugu daa kɔlɔsibaga ye.\n22Mɔgɔ minw bɛɛ tun wolomana ka kɛ daaw kɔlɔsibagaw ye, olu tun ye mɔgɔ kɛmɛ fila ni tan ni fila ye. U tun y'u tɔgɔ sɛbɛn u ka duguw la. Masacɛ Dawuda ni kira Samuyɛli le tun y'u sigi u ka baara nin na, u ka to yen kudayi. 23U tun ye olu n'u kɔmɔgɔw bila ka Masaba ka soo daa kɔlɔsi. 24Daa kɔlɔsibaga nunu tun siginin be faan naani nunu bɛɛ la: kɔrɔn fɛ, ni tileben fɛ, ni kɔgɔdugu ɲafan fɛ, ani worodugu ɲafan na. 25U balima minw tun tora u ka duguw kɔnɔ, olu tun ka kan ka to ka na waati dɔw la, ka na u dɛmɛ tile wolonwula kɔnɔ. 26Nga kɔlɔsilikɛbagaw kuntigi naani tun be to yen tuma bɛɛ. Levi kɔmɔgɔw tun lo. U tun be Ala ka soo kɔnɔ bondenninw ani nafolo marayɔrɔw kunna. 27U tun be to ka si Ala ka soo kɔrɔ, bari u ka baara tun ye a kɔlɔsili ye, ani k'a dayɛlɛ sɔgɔma o sɔgɔma.\nLevi kɔmɔgɔ dɔ wɛrɛw\n28U dɔw ka baara tun ye Ala ka soo kɔnɔ baarakɛminanw kɔlɔsili ye. N'u be don k'u bila, u b'u jati, ni u b'u ta ka bɔ, u b'u jati tugu. 29U dɔw fana tun sigira ka to ka janto baarakɛminan tɔw la, ani minan minw be Yɔrɔ Senuman la. U fana tun be janto muguko la, ni duvɛn, ni tulu, ni wusulan ani tulu kasadimanw. 30Nga sarakalasebagaw le tun be to ka tulu kasadiman nunu labɛn.\n31Salumu ka bɔ Kore ka fadenyabolo la, ale deen fɔlɔ Matitiya le tun wolomana Levi kɔmɔgɔw cɛma, ka bila burujɛni kama. 32Lafiɲɛlon o lafiɲɛlon, buru minw be to ka bila Ala ye, Keyati ka fadenyabolo mɔgɔ dɔw ka baara le tun y'o labɛnko ye.\n33Dɔnkililabaga minw tun ye Levi kɔmɔgɔw ka gwatigiw ye, olu tun be to ka la Ala ka soo bondenninw kɔnɔ, u tun te baara wɛrɛ kɛ, bari u tun be u ka baara la suu ni tile.\n34Levi kɔmɔgɔw ka gwatigiw le ye nunu ye ka kɛɲɛ n'u burujuw ye. U tun siginin be Zeruzalɛmu.\nSayuli ka somɔgɔw\n35Gabaŋɔn facɛ Yeyɛli tun siginin be Gabaŋɔn dugu kɔnɔ, a ka muso tɔgɔ tun ko Maaka. 36A deen fɔlɔ tɔgɔ ko Abidɔn, dɔ nunu tɔgɔ ko Suri, ni Kisi, ni Baali, ani Nɛri, ni Nadabu, 37ni Gedɔri ni Ayo, ni Zakari ani Mikilɔti. 38Mikilɔti ye Simeyamu wolo. Olu fana tun siginin be Zeruzalɛmu i n'a fɔ u balimaw, u siginin tun be ɲɔgɔn fɛ yen.\n39Nɛri le ye Kisi wolo, Kisi fana ye Sayuli wolo, Sayuli ye Zonatan wolo, ni Malikisuwa ni Abinadabu ani Ɛsibaali.i 40Zonatan deen ye Meribaalij ye. Meribaali fana ye Mika wolo. 41Mika deenw ye Pitɔn, ni Mɛlɛki ani Tareya ye. 42Azi ye Yayera wolo, Yayera fana ye Alɛmɛti wolo, ni Azimawɛti, ani Zimuri. Zimuri ye Mosa wolo. 43Mosa ye Bineya wolo, Bineya ye Erefaya wolo, Erefaya fana ye Eleyaza wolo, ale ye Asɛli wolo. 44Asɛli ye deen wɔɔrɔ le sɔrɔ. U tɔgɔ filɛ: Azirikamu ni Bokuru, ani Yisimayɛli ni Seyariya, ani Obadiya ni Anan. Olu le ye Asɛli deenw ye.


Cɛf 21 AKKDC08 - Ka Isirayɛlidenw to Misipa, u tun - Bible Search\nCɛf 20 Uru int\nU be musow di Bɛnzamɛn kɔmɔgɔw ma\n1Ka Isirayɛlidenw to Misipa, u tun kalila ko u si ten'a denmuso di Bɛnzamɛn kɔmɔgɔ ma a k'a furu fewu. 2Jama tagara Betɛli, u tora yen Ala ɲakɔrɔ tile kuturu bɛɛ kɔnɔ. U kasira yen kosɔbɛ kosɔbɛ, 3k'a fɔ Ala ye ko: «Ee Masaba, Isirayɛli ka Ala! Mun na o koo kɛra fɔɔ Isirayɛli deen kelen kɔmɔgɔw tununa ka bɔ Isirayɛlidenw cɛma bii?» 4O dugusagwɛ, jama wilila sɔgɔma joona ka sarakabɔyɔrɔ dilan, ka saraka jɛnitaw ni jɛnɲɔgɔnya sarakaw bɔ. 5Isirayɛlidenw y'a fɔ ko: «Anw cɛma, jɔnw le tun ma taga ɲɔgɔnye la Masaba ɲakɔrɔ Misipa?» Bari u tun kalila ko ni mɔgɔ min ma taga n'u ye Masaba ɲakɔrɔ Misipa, o tigi ka kan ka faga. 6Isirayɛlidenw nimisara kosɔbɛ u balima Bɛnzamɛn kɔmɔgɔw kosɔn, n'u b'a fɔ ko: «An bɛma Isirayɛli deen kelen kɔmɔgɔw bɔra an na bii. 7Minw sera ka kisi, an bena mun le kɛ ka musow sɔrɔ k'o di olu ma? Bari an kalila ka ban ni Masaba tɔgɔ ye ko an tena an denmusow di u ma.»\n8U y'a fɔ tugu ko: «Isirayɛlidenw kɔmɔgɔ dɔw be yen min ma na Masaba ɲakɔrɔ Misipa wa?» O y'a sɔrɔ Yabɛsika minw be Galaadi mara la, olu tun ma na ɲɔgɔn lajɛnyɔrɔ nin na. 9U ye jama tɔgɔw sɛbɛn, u y'a ye ko mɔgɔ si te yen ka bɔ Yabɛsi, Galaadi mara la. 10O la, jama ye kɛlɛden mɔgɔ waa tan ni fila (12 000) ci ko u ka taga Yabɛsikaw halaki ni murujan ye, ko u kana musow ni denmisɛnw to yen. 11Aw bena fɛɛn min kɛ, o ye nin ye: «Aw bena cɛɛw bɛɛ faga, ani muso minw bɛɛ ye cɛko lɔn.» 12U tagara sungurudafanin mɔgɔ kɛmɛ naani sɔrɔ Yabɛsikaw fɛ min be Galaadi mara la, minw tun ma cɛko lɔn fɔlɔ. U y'o minɛ ka taga n'u ye jama yɔrɔ la Silo, Kanaan jamana na.\n13Jama bɛɛ ye mɔgɔ dɔw ci Bɛnzamɛn kɔmɔgɔw fɛ minw tun bolila ka taga to Irimɔn fara yɔrɔ la yen, ko kɛlɛ banna. 14O waati la, Bɛnzamɛn kɔmɔgɔw kɔsegira ka na. U tun ma sunguru minw faga Yabɛsikaw ka musow cɛma, u ye olu di Bɛnzamɛn kɔmɔgɔ nunu ma, nga o m'u labɔ.\n15Jama nimisara kosɔbɛ Bɛnzamɛn kɔmɔgɔw koo la, bari Masaba tun ye dɔ bɔ Isirayɛlidenw kɔmɔgɔw la. 16Cɛkɔrɔba minw tun be jama cɛma, olu y'a fɔ ko: «An bena mun le kɛ janko ka se ka musow sɔrɔ k'o di u tɔw ma? Bari an ye u ka musow bɛɛ faga. 17Bɛnzamɛn kɔmɔgɔ minw kisira, olu ka kan ka deenw sɔrɔ, janko Isirayɛlidenw dɔ kɔmɔgɔw bɛɛ kana tunu. 18Nga an do te se k'an denmusow di u ma ka kɛ u ka musow ye, bari an Isirayɛlidenw tun kalila k'a fɔ ko mɔgɔ min man'a denmuso di Bɛnzamɛn kɔmɔgɔw ma, k'o tigi danganin be.» 19O la, u y'a fɔ ko: «Saan o saan ɲanagwɛ be to ka kɛ Masaba ye Silo, Betɛli kɔgɔdugu ɲafan na, sira min be bɔ Betɛli ka taga Sisɛmu, o kɔrɔn ɲafan na, Lebona worodugu ɲafan na.» 20U y'a fɔ Bɛnzamɛn kɔmɔgɔw ye ko: «Aw ye taga dogo *ɛrɛzɛnforow kɔnɔ 21ka to ka filɛli kɛ. Ni Silo sunguruw bɔra k'u be dɔɔn kɛ tuma min na, aw ka bɔ ɛrɛzɛnforow kɔnɔ ka kelen kelen minɛ ka taga o furu aw ka mara la. 22Ni u faaw, walima u badenw y'a fɔ an ye k'olu te sɔn, an ben'a fɔ u ye ko u ka sabali k'o to aw ma, ko bari an ma se ka musow sɔrɔ k'o di aw kelen kelen bɛɛ ma kɛlɛ tuma na. An ben'a fɔ u ye k'olu ma u di aw ma do, o tuma na, olu kunko t'a la.» 23Bɛnzamɛn kɔmɔgɔw y'a kɛ ten. U ye musow minɛ dɔnkɛ sunguruw cɛma, ka kɛɲɛ n'u daa ye. O kɔ, u tagara u ka mara la, u y'u ka duguw lalaga ka sigi o kɔnɔ.\n24O waati kelen na fana, Isirayɛlidenw kelen kelen bɛɛ wilila ka taga u ka sigiyɔrɔw la u ka soow kɔnɔ. U bɛɛ tagara u faso la. 25- O waati la, masacɛ tun te Isirayɛlidenw fɛ. Mɔgɔ kelen kelen bɛɛ tun b'a yɛrɛ sago kɛ.


A ye Ezayi ka kiraya kuma dafa | Yezu ka ɲɛnamaya\nA ye Ezayi ka kiraya kuma dafa\nMATIYO 12:15-21 MARIKI 3:7-12\nJAMABA BE YEZU GƐRƐFƐ\nYezu y’a mɛn ko Fariziɲɛw ni Erɔdi kɔmɔgɔw be labɛn kɛra walisa k’ale faga. O kama, ale n’a ka kalandenw tagara Galile baji daa la. Jamaba bɔra yɔrɔ bɛɛ ka ɲɔgɔn lajɛn a gɛrɛfɛ. U bɔra Galile, Tiri ni Sidɔn gɛrɛfɛ duguw la, Zurudɛn baji kɔfɛ, Zeruzalɛmu, ani Idume mara la o min be yɔrɔjan, worodugu fan fɛ. Yezu ye u caaman kɛnɛya. O kama minw bananin lo kosɔbɛ, olu be girinna a nɔfɛ. Sanni u ka kɔnɔni kɛ Yezu ka maga u la, olu yɛrɛ kɔrɔtɔnin lo ka maga a la.—Mariki 3:9, 10.\nJama tun ka ca ani Yezu y’a fɔ a kalandenw ye k’u ka kurun dennin dɔ labɛn ale ye. O la, a be se ka don o kɔnɔ ka to baji daa la walisa jama kana a ɲɔndi ɲɔndi. Ka fara o kan, a bena se ka to o kurun dennin kɔnɔ ka mɔgɔw kalan wala ka taga yɔrɔ wɛrɛ la baji daa la walisa ka mɔgɔ wɛrɛw dɛmɛ.\nKalanden Matiyo y’a kɔrɔsi ko “Ala tun ye min fɔ kira Ezayi ye” Yezu ka baara y’o dafa (Matiyo 12:17). Yezu ye kiraya kuma juman lo dafa?\n“Ne ye baarakɛla min woloma, o filɛ nin ye. Ne b’a kanu, a diyara ne ye k’a woloma. Ne bena n ka Nii don a la, a bena tilenninyako fɔ siyaw ye. A tena kɛlɛ kɛ, a tena pɛrɛn. Mɔgɔ si ten’a kaan mɛn siraw kan. A tena buruku fɔnsɔnnin [wala kala ɲɔɲɔnin] tigɛ, fitinɛ min be sisi bɔra, a tena o tɔɔ faga. A bena to o la fɔɔ k’a kɛ tilenninya be see sɔrɔ. Siyaw bɛɛ bena u jigi la a kan.”—Matiyo 12:18-21; Ezayi 42:1-4.\nSiga t’a la, Ala ye baarakɛla min woloma ani a be min kanu o ye Yezu lo ye. Diinanw ka landakow tun y’a to mɔgɔw tun t’a lɔn tilenninya sɔbɛ ye min ye. Nka, Yezu y’a yira ka gwɛ tilenninya sɔbɛ ye min ye. Fariziɲɛw b’u yɛrɛ sago lo kɛ, u tɛ Ala ka sariyaw sira tagama cogo bɛnnin na. U yɛrɛ tɛ sɔn ka banabagatɔ dɛmɛ lafiɲɛlon na! Ala ka tilenninya ye min ye, Yezu y’o yira ka gwɛ. A y’a yira fana ko Ala ka hakili senu b’ale kan. A ye mɔgɔw hɔɔrɔnya ka bɔ landako kunntanw na. O lo kama, diinan kuntigiw b’a fɛ k’a faga. O ye hakilintanya yɛrɛ lo ye!\nA fɔra ko Yezu “tena kɛlɛ kɛ, a tena pɛrɛn. Mɔgɔ si ten’a kaan mɛn siraw kan.” O kuma kɔrɔ ko di do? Tuma min na Yezu ye mɔgɔw kɛnɛya, a m’a to o mɔgɔw wala jinaw k’o koo “fɔ mɔgɔ si ye.” (Mariki 3:12). Mɔgɔw ka teli k’o koo ɲɔgɔnw wangola wala ka koow yɛlɛma k’u lakali mɔgɔ wɛrɛw ye. Yezu t’a fɛ mɔgɔw k’ale lɔn o ɲɔgɔnna kumaw sen fɛ.\nMɔgɔ minw be komi kala kuruninw ani mɔgɔw y’u dɔn dɔn k’u ɲɔɲɔ, Yezu ye dususalo kuma fɔ olu ye. U fana be komi fitinɛ min be sisi bɔra ani a be ɲini ka faga. Yezu ma kala ɲɔɲɔnin tigɛ ani fitinɛ min be sisi bɔra, a m’o tɔɔ faga. Nka, a makarila mɔgɔ barikantanw na ani k’u dɛmɛ ni kanuya ye. Tiɲɛn na, siyaw ka ɲi k’u jigi la mɔgɔ min kan, o ye Yezu lo ye!\nMɔgɔw ma Yezu kaan mɛn siradaw la, nka a ye tilenninya yira ka gwɛ cogo di?\nJɔn lo be komi kala ɲɔɲɔnin ani fitinɛ min be sisi bɔra?\nA ci dɔ ma A ci dɔ ma A ye Ezayi ka kiraya kuma dafa\njy sap. 33 ɲɛɛ 80-81\nYezu Krista: Layidu tara Masiya min koo la